
ΒΟΥΛΗ ΤΩΝ ΕΛΛΗΝΩΝ 
ΠΕΡΙΟΔΟΣ Κ΄- ΣΥΝΟΔΟΣ Α΄ 
ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ  


Π Ρ Α Κ Τ Ι Κ Ο
(Άρθρο 40 παρ. 1 Κ.τ.Β.)

Στην Αθήνα σήμερα, 2 Σεπτεμβρίου 2024, ημέρα Δευτέρα και ώρα 16.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προεδρεύουσας αυτής, κυρίας Μαρίας - Ελένης (Μαριλένας) Σούκουλη - Βιλιάλη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Κύρωση του Πρωτοκόλλου για τη στρατηγική περιβαλλοντική εκτίμηση στη Σύμβαση της Οικονομικής Επιτροπής των Ηνωμένων Εθνών για την Ευρώπη “για την εκτίμηση των περιβαλλοντικών επιπτώσεων σε διασυνοριακό πλαίσιο”, που κυρώθηκε με τον ν. 2540/1997». 
Στην συνεδρίαση παρέστησαν  η Υφυπουργός Περιβάλλοντος και Ενέργειας, κυρία Αλεξάνδρα Σδούκου, καθώς και αρμόδιοι υπηρεσιακοί παράγοντες. 
Η Προεδρεύουσα της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Κτενά Αφροδίτη, Μανωλάκου Διαμάντω, Μεταξάς Κωνσταντίνος Βασίλειος, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Πέρκα Θεοπίστη (Πέτη), Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητριάδης Πέτρος, Κόντης Ιωάννης, Δημητροκάλλης Ιωάννης και Παπαϊωάννου Αρετή.
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Κυρίες και κύριοι συνάδελφοι, καλησπέρα, καλή εβδομάδα, καλό μήνα και να έχουμε μια καλή Κοινοβουλευτική Περίοδο. 
Αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Κύρωση του Πρωτοκόλλου για τη στρατηγική περιβαλλοντική εκτίμηση στη Σύμβαση της Οικονομικής Επιτροπής των Ηνωμένων Εθνών για την Ευρώπη “για την εκτίμηση των περιβαλλοντικών επιπτώσεων σε διασυνοριακό πλαίσιο”, που κυρώθηκε με τον ν. 2540/1997». 
Στη συνεδρίαση παρίσταται η Υφυπουργός Περιβάλλοντος και Ενέργειας, κυρία Αλεξάνδρα Σδούκου. 
Τον λόγο θα λάβουν οι Εισηγητές και οι Ειδικοί Αγορητές - νομίζω ότι ο χρόνος των 10΄ είναι ικανοποιητικός για όλους σας - και όποιος άλλος συνάδελφος επιθυμεί να λάβει το λόγον παρακαλώ να ενημερώσει τη Γραμματεία της Επιτροπής. Η συζήτηση θα ολοκληρωθεί με την ομιλία της Υφυπουργού και θα ακολουθήσει η ψηφοφορία. 
Ξεκινάμε από τον Εισηγητή της Πλειοψηφίας, τον κ. Δημήτρη Μαρκόπουλο. 
ΔΗΜΗΤΡΙΟΣ ΜΑΡΚΟΠΟΥΛΟΣ (Εισηγητής της Πλειοψηφίας): Ευχαριστώ, κυρία Πρόεδρε. 
Να ευχηθώ κι εγώ με τη σειρά μου, εκ μέρους της Κοινοβουλευτικής Ομάδας της Νέας Δημοκρατίας, να έχουμε μια γόνιμη και παραγωγική Κοινοβουλευτική Περίοδο. 
Συζητάμε σήμερα την Κύρωση ενός Πρωτοκόλλου που φέρνει το Υπουργείο Περιβάλλοντος και Ενέργειας σε μία ημέρα που συζητήθηκε και από κυβερνητικό κλιμάκιο, υπό την ηγεσία του Πρωθυπουργού, η ανασυγκρότηση της Θεσσαλίας, σε μια περίοδο που συζητάμε την ανάγκη ανασυγκρότησης και στη Βορειοανατολική Αττική. Πρέπει να είναι μια στοχευμένη ανασυγκρότηση σε ό,τι αφορά στην ανάγκη το περιβάλλον να αποκατασταθεί και σε αυτό είναι δεδομένο ότι η Κυβέρνησή μας με σχέδιο και με στρατηγική θα επιδιώξει το καλύτερο δυνατό αποτέλεσμα. Να πούμε πως σε αυτή την προσπάθεια η ανάγκη ενότητας είναι επιβεβλημένη, η ανάγκη εξεύρεσης λύσεων είναι δεδομένη και πιστεύουμε ότι εύκολες λύσεις σε αυτές τις υποθέσεις δεν υπάρχουν. Καλό είναι, λοιπόν, ενωμένοι και με διάθεση διαλόγου και όχι με φωνές, κραυγές και ανέξοδη διαμαρτυρία, να προχωρήσουμε. 
Να δούμε λίγο το Πρωτόκολλο για τη στρατηγική περιβαλλοντική εκτίμηση στη Σύμβαση των Ηνωμένων Εθνών για τις περιβαλλοντικές επιπτώσεις σε διασυνοριακό πλαίσιο που έχει κυρωθεί με τον ν. 2540/1997. Να πούμε πως 24 κράτη-μέλη της Ευρωπαϊκής Ένωσης έχουν κυρώσει το συγκεκριμένο πρωτόκολλο και μάλιστα 3 γειτονικά ως προς την Ελλάδα κράτη, η Κύπρος, η Βουλγαρία και η Ιταλία, είναι μέσα στις χώρες κράτη-μέλη που έχουν κυρώσει το σχετικό πρωτόκολλο.  Από τα μέλη της Ευρωπαϊκής Ένωσης η σχετική ρύθμιση, το σχετικό πρωτόκολλο για τη στρατηγική περιβαλλοντική εκτίμηση των επιπτώσεων σε διασυνοριακό επίπεδο δεν έχει κυρωθεί από χώρες όπως το Βέλγιο, η Ελλάδα και η Ιρλανδία. Επομένως, τεκμαίρουμε ότι η μόνη χώρα-μέλος της Ευρωπαϊκής Ένωσης στην περιοχή είναι η Ελλάδα και δε θα πρέπει να μείνουμε πίσω.  
Οι αλλαγές που θα επιφέρει η Κύρωση του Πρωτοκόλλου για τη στρατηγική περιβαλλοντική εκτίμηση στις νομικές υποχρεώσεις της χώρας είναι μικρής κλίμακας κι αυτό διότι η Ελλάδα έχει ήδη ενσωματώσει στο Δίκαιό της υποχρέωση διασυνοριακής στρατηγικής περιβαλλοντικής εκτίμησης με τα γειτονικά κράτη-μέλη της Ευρωπαϊκής Ένωσης, όπως η Βουλγαρία και η Ιταλία, λόγω των απαιτήσεων της Οδηγίας 2001/42. Η υποχρέωση αυτή θα επεκταθεί για να περιλάβει τη διεξαγωγή, όπως απαιτείται, διασυνοριακής στρατηγικής περιβαλλοντικής εκτίμησης με γειτονικά κράτη, όπως η Αλβανία και η Βόρεια Μακεδονία, που είναι συμβαλλόμενα Μέρη στη σχετική Σύμβαση της Φινλανδίας, του Espoo, και έχουν κυρώσει το Πρωτόκολλο για τη στρατηγική περιβαλλοντική εκτίμηση. Η υποχρέωση αυτή δημιουργεί συγχρόνως και το δικαίωμα, και αυτό νομίζω ότι είναι σημαντικό και πρέπει να το συζητήσουμε, προβολής απαιτήσεων από μέρους της χώρας μας προς τα κράτη αυτά, σε περίπτωση μη τήρησης των δικών τους υποχρεώσεων, σε σχέση με τη διασυνοριακή στρατηγική περιβαλλοντική εκτίμηση. Το δικαίωμα αυτό δεν υπάρχει, ενόσω η χώρα μας, το καταλαβαίνουμε όλοι, δεν έχει κυρώσει το σχετικό Πρωτόκολλο.

 
Επίσης, πρέπει να σημειωθεί και να ειπωθεί, ότι χώρες όπως η Τουρκία, η Αίγυπτος, η Λιβύη, αλλά και το Ισραήλ δεν αποτελούν συμβαλλόμενα Μέρη στη συγκεκριμένη Σύμβαση και οπωσδήποτε το γεγονός ότι η χώρα μας παίρνει αυτή την πρωτοβουλία, να ακολουθήσει δηλαδή και τις άλλες γειτονικές χώρες, βρίσκεται σε μια θετική κατεύθυνση. 
Η σχετική Σύμβαση αποσκοπεί, και θα ήθελα να το τονίσουμε στο Σώμα, στη διασφάλιση της αξιολόγησης του περιβαλλοντικού αντίκτυπου και στη διαβούλευση των κρατών που έχουν σύνορα για τυχόν περιβαλλοντική διασυνοριακή επίπτωση. Στόχος είναι η βιώσιμη ανάπτυξη, κάτι το οποίο εκτιμώ ότι όλες τις Κοινοβουλευτικές Ομάδες το θέλουμε. Είναι κάτι το οποίο απαιτείται από τις σύγχρονες κοινωνίες και λόγω των κλιματικών αναγκών, η συνεργασία μεταξύ των κρατών, που έχουν προσχωρήσει στο συγκεκριμένο Πρωτόκολλο, στη συγκεκριμένη Κύρωση, ο προσδιορισμός συνεπειών, όπου υπάρχουν, και η έγκυρη λήψη αποφάσεων μεταξύ των συμβαλλομένων πλευρών. Η Κύρωση, επίσης, του Πρωτοκόλλου είναι συμβατή με την Αρχή 19 της δήλωσης του Ρίο για το περιβάλλον και την ανάπτυξη.  
Για τους λόγους αυτούς και θεωρώντας ότι έχει ένα θετικό κοινωνικό, πολιτικό αλλά και διεθνές αποτύπωμα, η Κοινοβουλευτική Ομάδα της Νέας Δημοκρατίας στηρίζει την Κύρωση του συγκεκριμένου Πρωτοκόλλου. Σας ευχαριστώ πολύ. 
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Τον λόγο έχει ο κ. Ζαμπάρας.
ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Εισηγητής της Μειοψηφίας): Κυρία Πρόεδρε, εύχομαι και εγώ με τη σειρά μου καλό μήνα, καλή, εποικοδομητική και γόνιμη Κοινοβουλευτική Περίοδο. 
Θα ξεκινήσω με ένα ζήτημα, που το έχουμε θέσει και στο παρελθόν, το έχουμε επισημάνει όλοι σχεδόν οι Βουλευτές της Αντιπολίτευσης, αλλά δυστυχώς δεν βρίσκουμε καμία ανταπόκριση από την Κυβέρνηση και από το Προεδρείο της Βουλής. Κατατίθεται μια Κύρωση την Παρασκευή το απόγευμα και τη φέρνετε για συζήτηση τη Δευτέρα. Έχετε, όχι μόνο αυτή τη φορά αλλά και όλες τις προηγούμενες, δηλαδή το κάνετε κατά κανόνα, καταστρατηγήσει κάθε έννοια διαβούλευσης και κάθε Κανονισμό της Βουλής. 
Κατά την προηγούμενη Κοινοβουλευτική Περίοδο να σας θυμίσω πως φέρατε σωρηδόν νομοσχέδια με ελάχιστη διαβούλευση, με ασφυκτικές προθεσμίες, χωρίς να τηρείτε ούτε «για τα μάτια του κόσμου» τον Κανονισμό της Βουλής. Υπήρχαν δε μέρες που βάζατε 5-6 ακόμα και 7 συνεδριάσεις Επιτροπών τη μία πάνω στην άλλη και την ίδια στιγμή υπήρχε στην Ολομέλεια νομοσχέδιο προς ψήφιση, με αποτέλεσμα να πρέπει εμείς ως βουλευτές να διακτινιζόμαστε σε δυο-τρεις ή και παραπάνω διαφορετικές επιτροπές και νομοσχέδια. Επειδή, όμως, δεν βλέπω καμία ουσιαστική διάθεση να αλλάξετε ρότα, εγώ από τη μεριά μου θέλω να κάνω έκκληση στους συναδέλφους μου από την Αντιπολίτευση να παρέμβουμε στον Πρόεδρο της Βουλής για να σταματήσει αυτή η πολύ κακή πρακτική. Πρέπει να καταλάβετε, αγαπητοί συνάδελφοι, ότι ο ρόλος του Κοινοβουλίου και των Βουλευτών δεν μπορεί να είναι σε καμία περίπτωση διακοσμητικός και πραγματικά η «αλλεργία» σας προς την ουσιαστική και πραγματική διαβούλευση της πληθώρας των νομοσχεδίων που φέρνετε δεν μπορεί να συνεχιστεί.
Όσον αφορά στην Κύρωση του Πρωτοκόλλου για την στρατηγική περιβαλλοντική εκτίμηση, είναι απορίας άξιο για ποιο λόγο δεν έχει κυρωθεί εδώ και πέντε χρόνια που είστε Κυβέρνηση το εν λόγω πρωτόκολλο ενώ μάλιστα από το 2020 σας είχαμε κάνει ερώτηση για την καθυστέρηση Κύρωσης μια σειράς Συμβάσεων και Πρωτοκόλλων, μεταξύ αυτών και του εν λόγω Πρωτοκόλλου. Θα θέλαμε μια απάντηση από την κυρία Υπουργό σε σχέση με τους λόγους της καθυστέρησης κύρωσης της παρούσας Σύμβασης. 


 
Στόχος του παρόντος Πρωτοκόλλου, όπως αναφέρεται και στο κείμενο, είναι η προώθηση της προστασίας του περιβάλλοντος σε υψηλό επίπεδο, συμπεριλαμβανομένης της υγείας, με πρώτο την εξασφάλιση ότι λαμβάνονται υπόψιν πλήρως οι περιβαλλοντικές πτυχές, συμπεριλαμβανομένης της υγείας,  στην ανάπτυξη σχεδίων και προγραμμάτων,  δεύτερο την εξέταση και τον συνυπολογισμό περιβαλλοντικών συνεπειών, συμπεριλαμβανομένης της υγείας κατά την επεξεργασία πολιτικών και νομοθεσίας, τρίτο την καθιέρωση σαφών διαφανών και αποτελεσματικών διαδικασιών για την στρατηγική περιβαλλοντική εκτίμηση και τέταρτο, τη διασφάλιση της συμμετοχής του κοινού στη στρατηγική περιβαλλοντική εκτίμηση. 
Το Πρωτόκολλο προφανώς, κατά την άποψή μας, θεσπίζει τη διαδικασία αξιολόγησης των πιθανών σημαντικών περιβαλλοντικών και υγειονομικών επιπτώσεων και την ενσωμάτωση περιβαλλοντικών και υγειονομικών πτυχών σε επίπεδο σχεδίων, προγραμμάτων, πολιτικών και νομοθετικών πράξεων. Τα κράτη εξασφαλίζουν τη διεξαγωγή στρατηγικής περιβαλλοντικής εκτίμησης για σχέδια και προγράμματα τα οποία ενδέχεται να έχουν σημαντικές επιπτώσεις στο περιβάλλον συμπεριλαμβανομένων των επιπτώσεων στην υγεία. Στρατηγική περιβαλλοντική εκτίμηση διεξάγεται επίσης για σχέδια και προγράμματα τα οποία εκπονούνται στους τομείς της γεωργίας, της δασοκομίας, της αλιείας, της ενέργειας, της βιομηχανίας, συμπεριλαμβανομένης της εξόρυξης, των μεταφορών, της περιφερειακής ανάπτυξης, της διαχείρισης των αποβλήτων, της διαχείρισης των υδάτων, των τηλεπικοινωνιών, του τουρισμού, της πολεοδομίας, της χωροταξίας  ή της χρήσης του εδάφους και τα οποία καθορίζουν το πλαίσιο για μελλοντικές εγκρίσεις έργων. 
Ένα άλλο ενδιαφέρον σημείο είναι το άρθρο που αφορά τη διαβούλευση, όπου και αναφέρεται ότι κατά την εφαρμογή των διαδικασιών διενεργούνται διαβουλεύσεις με περιβαλλοντικές και υγειονομικές αρχές και κάθε Μέρος παρέχει στον ενδεδειγμένο βαθμό δυνατότητα συμμετοχής του κοινού στη διαδικασία επιλογής σχεδίων και προγραμμάτων. Κάθε Μέρος εξασφαλίζει ότι τα συμπεράσματα στα οποία κατέληξε συμπεριλαμβανομένων των λόγων για τους οποίους δεν απαιτείται στρατηγική περιβαλλοντική εκτίμηση, τίθεται έγκαιρα στη διάθεση του κοινού μέσω δημόσιων ανακοινώσεων ή με άλλα κατάλληλα μέσα, όπως είναι τα ηλεκτρονικά μέσα. Δηλαδή, με λίγα λόγια δίνεται μεγάλη σημασία στη διαβούλευση είτε με περιβαλλοντικούς θεσμούς είτε με υγειονομικούς είτε με πολίτες.
Όμως Η Κυβέρνηση, αγαπητοί συνάδελφοι, όπως και το Υπουργείο Περιβάλλοντος, κάθε άλλο παρά σέβονται την διαβούλευση με φορείς και κατοίκους και αυτό αποδεικνύεται και από τον τρόπο που επιλέγετε να κάνετε διάλογο με ανύπαρκτους όρους, αλλά και από το γεγονός ότι δεν υιοθετείτε σχεδόν καμία από τις προτάσεις ή αντιρρήσεις ή ενστάσεις ή αιτιάσεις πολιτών και φορέων σε μια σειρά περιβαλλοντικών θεμάτων. Ένα από τα παραδείγματα που αποδεικνύουν του λόγου το αληθές είναι ο τρόπος με τον οποίο χωροθετείτε τις ΑΠΕ στη χώρα. Χωρίς κανένα σχεδιασμό, κόντρα στις τοπικές κοινωνίες, απέναντι στις περιβαλλοντικές οργανώσεις και πολλές φορές απέναντι στην Τοπική Αυτοδιοίκηση, χωρίς κανένα διάλογο, χωρίς καμία ουσιαστική διαβούλευση, χωρίς σεβασμό στο περιβάλλον και τελικά χωρίς κανένα θετικό αποτέλεσμα για τους κατοίκους. Και φυσικά έχουμε και τις περιπτώσεις κατάτμησης των έργων για να αποφεύγετε όσο μπορείτε την περιβαλλοντική αδειοδότηση και τις μελέτες που θα πρέπει να γίνονται σε τέτοιες περιπτώσεις.
Επιπλέον, ενδιαφέρον έχει και το άρθρο 11 σε συνέχεια όλων αυτών που ανέφερα πριν για τη διαβούλευση, αφού στο εν λόγω άρθρο αναφέρεται ότι κάθε Μέρος εξασφαλίζει ότι κατά την έγκριση σχεδίου ή προγράμματος λαμβάνονται δεόντως υπόψη τα συμπεράσματα της περιβαλλοντικής έκθεσης, τα μέτρα για την πρόληψη, μείωση ή ελαχιστοποίηση των δυσμενών συνεπειών που εντοπίζονται στην περιβαλλοντική έκθεση και τρίτον τα σχόλια που ελήφθησαν. Όταν εγκρίνεται, λοιπόν, ένα σχέδιο ή πρόγραμμα κάθε Μέρος εξασφαλίζει ότι ενημερώνεται το κοινό, οι αρχές και το σχέδιο τίθεται στη διάθεση των ανωτέρω μαζί με δήλωση στην οποία συνοψίζεται ο τρόπος με τον οποίο έχουν ενσωματωθεί οι περιβαλλοντικές πτυχές συμπεριλαμβανομένης της υγείας, ο τρόπος με τον οποίο ελήφθησαν υπόψη τα σχόλια που διαβιβάστηκαν, καθώς και οι λόγοι έγκρισής του υπό το φως της εξέτασης άλλων εύλογων εναλλακτικών λύσεων. Η διαβούλευση, δηλαδή, -και επιμένω σε αυτό,  μάλιστα για αυτό το αναφέρω κάπως διεξοδικά και λεπτομερειακά- δεν γίνεται για τα μάτια του κόσμου, όπως συνηθίζεται να κάνετε εσείς, αλλά διατυπώνεται ένας πιο ουσιαστικός ρόλος.
Στο δεύτερο μέρος αναφέρεται ότι αρμόδια Αρχή είναι το Υπουργείο Περιβάλλοντος και Ενέργειας το οποίο  και θα συντονίζει τα υπόλοιπα συναρμόδια Υπουργεία. Η αργοπορία, θα έλεγα, του Υπουργείου, να φέρει προς κύρωση το εν λόγω Πρωτόκολλο, είναι ένα ακόμα δείγμα γραφής της αδιαφορίας συνολικά της Κυβέρνησης ως προς τα ζητήματα του περιβάλλοντος, αλλά και της κοινωνικής διαβούλευσης. Τη στιγμή που συζητάμε σήμερα την Κύρωση, η Κυβέρνηση είναι υπαίτια για μια σειρά καθυστερήσεων και προστίμων για τη μη τήρηση ευρωπαϊκών κεκτημένων, είναι υπαίτια για τη μη προστασία των περιοχών NATURA, είναι υπαίτια για την μη εκπόνηση Ειδικών Περιβαλλοντικών Μελετών και Σχεδίων Διαχείρισης, είναι υπαίτια για τη μη ολοκλήρωση χωροταξικών σχεδίων. Είναι, επίσης, υπαίτια για την πλημμελή διαχείριση των λυμάτων, για την καθυστέρηση της αναθεώρησης των Χαρτών Διαχείρισης Πλημμύρας και για μια σειρά ακόμα ζητήματα, που επί της ουσίας σε μόνιμη βάση αδιαφορεί. 
Το ζήτημα, λοιπόν, δεν είναι μόνο, εάν θα κυρωθεί το Πρωτόκολλο, αλλά, εάν η χώρα μας θα τηρήσει επιτέλους τις ευρωπαϊκές προβλέψεις για την προστασία του περιβάλλοντος ή εάν θα συνεχίσει να αδιαφορεί στην αναγκαία θωράκιση της χώρας μας απέναντι στην κλιματική κρίση, απέναντι στα φαραωνικά έργα χωρίς διάλογο και διαβούλευση με τις τοπικές κοινωνίες και τις περιβαλλοντικές οργανώσεις και την πλήρη απουσία οποιουδήποτε σχεδιασμού σε ένα σύνολο ζητημάτων που αφορούν την προστασία του περιβάλλοντος. 
Κλείνοντας, λοιπόν, θα ήθελα να κάνω μια αναφορά στις εικόνες, που είδαμε όλοι τις τελευταίες ημέρες από τον Παγασητικό και στις τελευταίες πυρκαγιές, ειδικά αυτές που έπληξαν τη Βόρεια και Ανατολική Αττική, τον Αύγουστο. 
Όσον αφορά το πολύ μεγάλο ζήτημα της τεράστιας οικολογικής και οικονομικής καταστροφής του Παγασητικού, φάνηκε για μια ακόμη φορά η αναλγησία και αδιαφορία της Κυβέρνησης, έναν χρόνο μετά τον Daniel και τα καταστροφικά αποτελέσματά του. 
Τι έχετε κάνει και φτάσαμε ως εδώ;  Είναι νομίζω ότι είναι σημαντικό να ειπωθεί και στην αρμόδια Επιτροπή της Βουλής, καταργήσατε την Ειδική Γραμματεία Υδάτων, καταργήσατε τον Φορέα Διαχείρισης της Κάρλας - Μαυροβουνίου - Κεφαλόβρυσου – Δέλτα Πηνειού, δεν έχει ακόμα παραδοθεί η Ειδική Περιβαλλοντική Μελέτη των νομών Λάρισας, Μαγνησίας και Σποράδων.  Έχουμε καταδίκη της Ελλάδας από το Ευρωπαϊκό Δικαστήριο και



 
έχουμε και την καταδίκη της Ελλάδας λόγω καθυστέρησης των Σχεδίων Διαχείρισης Λεκανών Απορροής και των Σχεδίων Διαχείρισης Κινδύνων Πλημμύρας. Αναρωτιέστε και αναρωτιόμαστε όλοι, ποιοι ευθύνονται γι’ αυτήν την κατάσταση; 
Όσον αφορά τις πρόσφατες πυρκαγιές. Είδαμε έκπληκτοι την επιθετικότητα της Κυβέρνησης, που άφησε την πυρκαγιά να φτάσει μέχρι τον αστικό ιστό της Αττικής και τον Υπουργό να λέει ότι, ευτυχώς κάηκαν εκτάσεις χαμηλής και όχι υψηλής βλάστησης, την ίδια στιγμή που η φωτιά έφτανε μέχρι το Χαλάνδρι. Και αυτό έχει μια ορισμένη και συγκεκριμένη εξήγηση, για τον λόγο ότι αποδεκάτισε τις δασικές υπηρεσίες, υποβαθμίσατε τον ρόλο τους αφήνοντας το κομμάτι της πρόληψης στην τύχη του, με αποτέλεσμα να έχουμε τις μεγαλύτερες πυρκαγιές στην Ευρώπη, τα τελευταία χρόνια. Εσείς επιμένετε να τα ρίχνετε όλα στην κλιματική κρίση, λες και η κλιματική κρίση αποτελεί ένα άλλοθι, λες και ήταν κάτι που δεν περιμέναμε να έρθει, ενώ υπάρχουν τρόποι και εργαλεία τα οποία έχουμε επισημάνει μέσω των οποίων μπορούμε να περιορίσουμε τις επιπτώσεις της κλιματικής κρίσης. 
Υπάρχουν, λοιπόν και εργαλεία και τρόποι αλλά επιλέγετε όχι απλά να μην τα χρησιμοποιείτε, αλλά όσο μπορείτε να τα υποβαθμίζετε και το μόνο που πρακτικά επιτυγχάνετε είναι να στέλνετε αυτά τα γνωστά μηνύματα εκκένωσης. Έχετε αποτύχει παταγωδώς σε όλα τα επίπεδα και, πλέον, τίποτα δεν μπορεί να αποτελεί δικαιολογία για την πολιτική σας. 
Σας ευχαριστώ. 
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Εμείς σας ευχαριστούμε, κύριε συνάδελφε. 
Τον λόγο έχει ο Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»), κ. Χριστοδουλάκης. 
ΕΜΜΑΝΟΥΗΛ ΧΡΙΣΤΟΔΟΥΛΑΚΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»): Σας ευχαριστώ πολύ. Καλό μήνα σε όλους. 
Πριν αναφερθώ συνοπτικά και κωδικοποιημένα στο θέμα που αφορά το προς κύρωση Πρωτόκολλο το οποίο συζητάμε σήμερα στην Επιτροπή, επιτρέψτε μου να κάνω και εγώ με τη σειρά μου έναν πολύ σύντομο, όσο πιο κωδικοποιημένο επίσης, περιβαλλοντικό απολογισμό του καλοκαιριού. 
Τρία μεγάλα κεφάλαια. Το πρώτο είναι οι δασικές πυρκαγιές, αποκορύφωμα η καταστροφική πυρκαγιά στη Βορειοανατολική Αττική στις 11 και 12 Αυγούστου. Το δεύτερο θέμα, κρίσιμο και μείζον, είναι η απειλή της λειψυδρίας, όχι μόνο στην Αττική, αλλά και σε πολλές άλλες περιοχές της χώρας και ιδίως στις νησιωτικές. Το τρίτο είναι η εικόνα μιας τεράστιας οικολογικής καταστροφής, η οποία έχει συντελεστεί αυτές τις ημέρες και εξακολουθεί να συντελείται στον Βόλο με τόνους νεκρών ψαριών στον Παγασητικό κόλπο. 
Θα ξεκινήσω από τις δασικές πυρκαγιές. Νομίζω συμφωνούμε όλοι μας, ότι λόγω της παρατεταμένης ξηρασίας φέτος και λόγω του χαμηλού ποσοστού βροχοπτώσεων, ξεκίνησαν νωρίτερα από κάθε άλλη φορά, όμως, η δική μας ανάγνωση, τουλάχιστον, είναι ότι η Κυβέρνηση αποδείχθηκε για ακόμη μια φορά κατώτερη των περιστάσεων και διέψευσε και τα δικά της λεγόμενα και τις υποσχέσεις της ότι είμαστε απόλυτα θωρακισμένη. 
Δεν θέλω να κάνω αναφορά, εδώ στην Επιτροπή, για τις διαβεβαιώσεις που έδινε ο ίδιος ο κύριος Κικίλιας, λίγες μέρες πριν από τις καταστροφικές πυρκαγιές λέγοντας ότι «Η Αττική είναι θωρακισμένη», ότι «έχουμε πάρει drones που ελέγχουν τα πάντα». Θέλω, όμως,



 
να σταθώ σε τρία θέματα που αφορούν το Υπουργείο Περιβάλλοντος και θέματα που έχουμε συζητήσει και σε προηγούμενες συνεδριάσεις της Επιτροπής και νομίζω ότι έχει αξία, τουλάχιστον από τη δική μας πλευρά.
Το πρώτο θέμα είναι η δασική υπηρεσία. Μια δασική υπηρεσία μόνιμα υποστελεχωμένη, μόνιμα απαξιωμένη, με χαμηλή εμπλοκή στα επιχειρησιακά σχέδια πρόληψης και κατάσβεσης των δασικών πυρκαγιών. Είναι αναγκαίο, επιτέλους, να μπορέσουμε να συζητήσουμε σοβαρά για το πώς θα αναβαθμιστούν οι δασικές υπηρεσίες της χώρας και όσο μπορούμε να εισφέρουμε όλοι μας στο να καταστρωθεί ένα φιλόδοξο σχέδιο, ένα σχέδιο γενναίο για την ενίσχυσή της με προσωπικό και εξοπλισμό, αλλά και για την περαιτέρω εμπλοκή της σε θέματα που αφορούν επιχειρησιακές αρμοδιότητες.
Το δεύτερο θέμα είναι ο Κανονισμός Πυροπροστασίας ακινήτων και οικοπέδων πλησίον δασικών εκτάσεων. Ως ΠΑΣΟΚ, είχαμε καταθέσει μία σειρά από ερωτήσεις, ήδη από τις 10 Απριλίου, που συνδέονται με τον Κανονισμό Πυροπροστασίας, επισημαίνοντας σε κάθε μία από τις ερωτήσεις αυτές ότι η προβλέψεις του κανονισμού είναι πρακτικά ανεφάρμοστες. Αυτή η σύγχυση και το αδιέξοδο που έχει προκληθεί με τον κανονισμό είχε ως αποτέλεσμα, υπενθυμίζω, ακόμα και την παρέμβαση του Συνηγόρου του Πολίτη. Αυτό που λέγαμε εμείς είναι ότι, κυρίως, ο κανονισμός διαπνέεται από το δόγμα της ατομικής ευθύνης του κάθε ιδιοκτήτη ο οποίος καλείται να βγάλει άκρη μόνος του, με δική του σημαντική οικονομική επιβάρυνση και μέσα από ένα κυκεώνα γραφειοκρατικών διαδικασιών και αγκυλώσεων και η ίδια προέκταση υπάρχει και στον ρόλο της Τοπικής Αυτοδιοίκησης. Η Κυβέρνηση, δυστυχώς, ισχυρίζεται ότι ο Κανονισμός Πυροπροστασίας πέτυχε και πως περιόρισε τις συνέπειες και αυτής της πυρκαγιάς. Η δική μου, τουλάχιστον, άποψη είναι ότι όταν έχουμε ένα πύρινο μέτωπο 40 χιλιομέτρων κανείς δεν μπορεί να ισχυρίζεται ή να μιλάει για επιτυχία ή να δηλώνει ικανοποιημένος.
Το τρίτο θέμα είναι τα υβριδικά συνεταιριστικά σχήματα, δηλαδή μια μεταρρύθμιση, έτσι τη «βάφτισε» η Κυβέρνηση, η οποία έχει μείνει στα χαρτιά, η οποία ψηφίστηκε στον πρόσφατο ν.5106/2024 στα τέλη του Απριλίου και προκύπτει ένα πάρα πολύ απλό ερώτημα. Τι απέγινε η μεταρρύθμιση αυτή; Και το λέω αυτό γιατί αν κάποιος περιηγηθεί λίγο στο διαδίκτυο, για παράδειγμα, θα δει ότι πιθανώς αυτή και να πλασάρεται εκ νέου, ενώ είναι ήδη τέσσερις μήνες ψηφισμένη και ενώ δεν έχουν εκδοθεί ακόμα οι σχετικές κανονιστικές αποφάσεις.
Όταν συζητούσαμε το τότε σχέδιο νόμου, κατά την επεξεργασία και ψήφισή του εμείς είχαμε διαφωνήσει στην είσοδο των ιδιωτών, στη διαχείριση και την προστασία των δασών, ειδικά με τον τρόπο που γινόταν στο νομοσχέδιο. Είχαμε αντιπροτείνει την εμπλοκή των κοινωνικών συνεταιριστικών επιχειρήσεων στην απόληψη της βιομάζας από τα δάση, κάτι που δεν εισακούστηκε από την Κυβέρνηση κατά την τότε συζήτησή μας και, δυστυχώς για ακόμα μια φορά, η εικόνα που υπάρχει σήμερα είναι ότι παρουσιάζεται μια «ξαναζεσταμένη» νομοθετική παρέμβαση. Μετατρέπει το δάσος σε αγορά και ακόμα και τώρα η συλλογή της επικίνδυνης καύσιμης ύλης παραπέμπεται για την επόμενη αντιπυρική περίοδο. 
Και για να κλείσω το θέμα των πυρκαγιών να πω απλά, ότι στην Αττική τα τελευταία 8 χρόνια έχει χαθεί το 37% των δασικών εκτάσεων. Κατά τη διάρκεια των 5 ετών που η ΝΔ είναι Κυβέρνηση επίσης έχει πληγεί η Αττική στο μεγαλύτερο ποσοστό του 37%. Θυμίζω, ενδεικτικά, τις πυρκαγιές στη Βαρυμπόμπη το 2021, στην Πάρνηθα το 2023 και στη Βορειοανατολική Αττική πριν από λίγες μόλις ημέρες. Χρειαζόμαστε ολοκληρωμένο σχέδιο. Είμαστε διατεθειμένοι να συμβάλουμε και εμείς στη διαδικασία αυτή. Το μόνο σίγουρο είναι ότι δεν μπορούμε να συμβιβαζόμαστε με το 1% απορροφητικότητας των κονδυλίων του Ταμείου Ανάκαμψης για τα θέματα που αφορούν την πολιτική προστασία. 
Δεύτερο θέμα, η αντιμετώπιση του κρίσιμου ζητήματος, του κινδύνου της λειψυδρίας στην Αττική και στις γύρω περιοχές αλλά και ευρύτερα στη χώρα μας ιδιαίτερα στις νησιωτικές περιοχές μας. Αυτό που βλέπουμε είναι ένας αδικαιολόγητος εφησυχασμός, σαν να ασπάζεται η πολιτική ηγεσία το δόγμα ότι «μια βροχή θα μας σώσει». Και η αλήθεια είναι ότι έβρεξε στην Αττική πριν από λίγα εικοσιτετράωρα. Είναι προφανές ότι ούτε αυτή η βροχή είναι επαρκής για να μπορέσει να αντισταθμίσει ή να αναπληρώσει τη δραματική μείωση των αποθεμάτων που υπάρχουν και στη λίμνη του Μόρνου και σε άλλους ταμιευτήρες της Αττικής. 
Διαβάσαμε την από κοινού ανακοίνωση του Υπουργείου με την ΕΥΔΑΠ, στις 27 Αυγούστου, όπου αφού ενημερωθήκαμε για τα υδατικά αποθέματα της Αττικής και το γεγονός ότι αντέχουν ακόμα 4 χρόνια, υπήρξε μια δέσμη κάποιων ασαφών και γενικόλογων μέτρων. Υπενθυμίζω ότι ο ίδιος ο Διευθύνων Σύμβουλος της ΕΥΔΑΠ ομολογεί ότι στην Αττική έχει σημάνει κίτρινος συναγερμός και αυτός είναι και λόγος που, και προσωπικά, δύο μέρες μετά, στις 29 Αυγούστου, κατέθεσα Ερώτηση ζητώντας από το Υπουργείο να απαντήσει για το πώς θα εξασφαλιστεί η υδατική ασφάλεια της Αττικής. Αναμένουμε φυσικά την απάντηση.
Θέτω ορισμένα ερωτήματα σε τίτλους. Αυτό θα γίνει συνδέοντας την υδατική ασφάλεια της Αττικής με τη διακινδύνευση της αντίστοιχης σε όμορους με την Αττική νομούς; Αυτό θα γίνει με την αύξηση των τιμολογίων του νερού; Θα εκταμιευτούν και θα αξιοποιηθούν ευρωπαϊκοί πόροι στην κατεύθυνση αυτή; Και το σημαντικότερο, αν υπάρχει και ποιο είναι το σχέδιο του Υπουργείου για την αποτροπή της λειψυδρίας, όχι μόνο στην Αττική αλλά και συνολικά στην επικράτεια. Θα πω απλά, και το ξέρουμε όλοι αυτό, ότι τα νησιά μας κινδυνεύουν από ερημοποίηση και την ίδια στιγμή το Εθνικό Σχέδιο Δράσης κατά της ερημοποίησης, το οποίο συντάχθηκε το 2001, σήμερα 23 ολόκληρα χρόνια μετά, δυστυχώς δεν έχει επικαιροποιηθεί ως προς τα στοιχεία του. Αντίστοιχα λοιπόν, αναμένουμε σχέδιο και πρωτοβουλίες για την κατεύθυνση αυτή. 
Και πριν περάσω στο προς κύρωση Πρωτόκολλο που συζητάμε σήμερα, το τρίτο θέμα που δεν θα μπορούσα να αφήσω ασχολίαστο, έχει να κάνει με το τι συμβαίνει μέχρι και σήμερα στον Παγασητικό κόλπο και στην περιοχή του Βόλου. Και το λέω αυτό γιατί οι εικόνες μιας τεράστιας οικολογικής περιβαλλοντικής καταστροφής, με τόνους νεκρών ψαριών που σχηματίζουν ένα λευκό στρώμα στη θάλασσα, κάνουν το γύρο του κόσμου και εκθέτουν τη χώρα μας. Υπάρχει από τη μία πλευρά ο Περιφερειάρχης, κ. Δημήτρης Κουρέτας, ο οποίος προσπαθεί εν μέσω μιας επείγουσας περιβαλλοντικής κρίσης να επιτελέσει το καθήκον του χωρίς καμία κεντρική στήριξη από την πολιτεία. Η Κυβέρνηση απλός θεατής που, όπως βλέπω εγώ τα πράγματα τουλάχιστον, είναι σαν να κρύβεται από τη μία πίσω από τις κραυγές του Δημάρχου Βόλου, του κυρίου Μπέου, και από την άλλη πίσω από ένα καλοστημένο επικοινωνιακά μπαλάκι ευθυνών για το αν φταίει ο Δήμος ή αν φταίει η Περιφέρεια, την ώρα που ούτε ένας Υπουργός της Κυβέρνησης δεν έχει βρεθεί στο σημείο για να συγκαλέσει την Τοπική και Περιφερειακή Αυτοδιοίκηση και να δουν από κοινού ποιο είναι το σχέδιο αντιμετώπισης της κρίσης και της καταστροφής. Και υπενθυμίζω, ειδικά όταν μερικούς μήνες πριν η Κυβέρνηση ψήφισε την ίδρυση του Οργανισμού Διαχείρισης Υδάτων Θεσσαλίας Ανώνυμη Εταιρεία, υπό κυβερνητική αρμοδιότητα και εποπτεία. Τότε εμείς εκφράσαμε την αντίδρασή μας και την αντίθεσή μας. 


 
Σήμερα, εξακολουθούν να υπάρχουν ερωτήματα. Ο ΟΔΥΘ ΑΕ, αυτός ο Οργανισμός, λειτουργεί σήμερα; Σύμφωνα με τον νόμο που ψηφίστηκε, σκοπός του Οργανισμού είναι η εκπόνηση της στρατηγικής για την προστασία και διαχείριση των υδάτων του υδατικού διαμερίσματος της Θεσσαλίας, καθώς και η παρακολούθηση της ποιοτικής και ποσοτικής κατάστασης των επιφανειακών και υπόγειων υδάτων. Και επιπλέον να διενεργεί επιστημονικές έρευνες και να καταρτίζει μελέτες. Από όλα αυτά, τι έχει γίνει μέχρι σήμερα; Και τι έχει γίνει συγκεκριμένα και στην λίμνη Κάρλα που προφανώς εμπίπτει στις αρμοδιότητες του Οργανισμού Διαχείρισης Υδάτων Θεσσαλίας. Η απάντηση είναι πάρα πολύ εύκολη, δεν έχει γίνει απολύτως τίποτα. Εμείς, ως ΠΑΣΟΚ, λέμε το εξής. Λέμε ότι η πολιτεία πρέπει να σταθεί σήμερα στο πλευρό των κατοίκων του Βόλου, λέμε ότι η Κυβέρνηση πρέπει να ανακοινώσει άμεσα μέτρα στήριξης της τοπικής επιχειρηματικής κοινότητας και των αλιέων, οι οποίοι βρίσκονται στα πρόθυρα οικονομικής καταστροφής. 
Σύμφωνα με δημοσιεύματα, στείλατε κλιμάκιο Επιθεωρητών Περιβάλλοντος για αυτοψία στην περιοχή της Κάρλας, την Πέμπτη 29 Αυγούστου. Αυτοψία που θα συνεχιστεί και αυτή την εβδομάδα, στην ευρύτερη περιοχή μέχρι και τον Πηνειό. Συμπεριλαμβάνει αρδευτικά και αποστραγγιστικά δίκτυα της περιοχής και διερευνά τυχόν ευθύνες. Ερώτηση. Μέχρι πότε εκτιμάται ότι θα παραμείνει το κλιμάκιο στην περιοχή; Και μέχρι πότε εκτιμάται ότι θα ολοκληρωθεί η αυτοψία για να υπάρξει το σχετικό πόρισμα των Επιθεωρητών Περιβάλλοντος; Και ένα τελευταίο, πάντα σύμφωνα με τα ίδια δημοσιεύματα, την Παρασκευή που μας πέρασε, 30 Αυγούστου, η Μονάδα Διαχείρισης Προστατευόμενων Περιοχών Θεσσαλίας υπέβαλε λεπτομερή αναφορά προς το Υπουργείο Περιβάλλοντος. Θα θέλαμε μια ενημέρωση για το τι περιλαμβάνει ακριβώς το πόρισμα το οποίο υπεβλήθη. 
Συμπέρασμα, πυρκαγιές, λειψυδρία, τεράστια οικολογική καταστροφή με τόνους νεκρών ψαριών στο Βόλο, κοινή συνισταμένη είναι ότι η Κυβέρνηση παρακολουθεί παθητικά με μια συνεχιζόμενη ροπή προς την περιβαλλοντική υποβάθμιση της χώρας, χωρίς να λαμβάνει έγκαιρα τα κατάλληλα μέτρα και το σημαντικότερο χωρίς να απεμπολεί το βασικό δόγμα που είναι διπλό. Από τη μία ατομική ευθύνη για να μη φταίει η ίδια και από την άλλη μια σταδιακή ιδιωτικοποίηση της Περιβαλλοντικής Προστασίας. 
Όσον αφορά το προς ψήφιση Πρωτόκολλο, σε τίτλους. Περιλαμβάνει 26 άρθρα και 5 Παραρτήματα. Επί της ουσίας επεκτείνει, ακούστηκε και προηγουμένως το καθεστώς της στρατηγικής περιβαλλοντικής εκτίμησης, όχι μόνο στα έργα και στις  δραστηριότητες αλλά και επί των σχεδίων και προγραμμάτων. Εξειδικεύει τη σχετική Σύμβαση που υπογράφτηκε το 1991, τέθηκε σε ισχύ το 1997 και σύμφωνα με τα τελευταία διαθέσιμα στοιχεία η Σύμβαση έχει επικυρωθεί από 44 κράτη και την Ευρωπαϊκή Ένωση. Προβλέπει την υποχρέωση περιβαλλοντικής εκτίμησης συγκεκριμένων δραστηριοτήτων σε ένα πρώιμο στάδιο σχεδιασμού και έχει τροποποιηθεί δύο φορές με την Ελλάδα να έχει Κυρώσει την πρώτη με τον ν.4562 /2018. 
Ο στόχος, είναι η διασφάλιση υψηλού επιπέδου προστασίας του περιβάλλοντος, με τη θέσπιση διαδικασίας αξιολόγησης των πιθανών σημαντικών περιβαλλοντικών και υγειονομικών επιπτώσεων, ενσωμάτωση περιβαλλοντικών και υγειονομικών πτυχών σε επίπεδο σχεδίων, προγραμμάτων, πολιτικών και νομοθετικών πράξεων και ακριβώς επειδή, λοιπόν, πρόκειται για διεθνή υποχρέωση της χώρας στο πλαίσιο του Διεθνούς Περιβαλλοντικού Δικαίου, εμείς προφανώς και είμαστε θετικοί στην κατεύθυνση αυτή. 




Κλείνοντας την τοποθέτησή μου θα ήθελα να κάνω μία επισήμανση. Η ερμηνεία και η επιλογή των έργων και των δραστηριοτήτων που υπάγονται στο καθεστώς της στρατηγικής περιβαλλοντικής εκτίμησης, πρέπει να είναι όσο το δυνατόν πιο ευρεία και παράλληλα πρέπει να εξασφαλίζεται η μέγιστη δυνατή συμμετοχή των περιβαλλοντικών και επικοινωνιακών αρχών, στη λήψη αποφάσεων όπως και της κοινωνίας των πολιτών, των περιβαλλοντικών οργανώσεων σε κάθε ένα από τα στάδια της διαβούλευσης. 
Ευχαριστώ πολύ.
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Εμείς ευχαριστούμε κύριε συνάδελφε. 
Συνεχίζουμε δίνοντας τον λόγο στην κυρία Αφροδίτη Κτενά. 
ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΥΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Ευχαριστώ πολύ κυρία Πρόεδρε. 
Πράγματι, το Πρωτόκολλο που συζητούμε σήμερα, το οποίο άνοιξε προς υπογραφή το 2003, συνδέεται με τη Σύμβαση που τέθηκε σε εφαρμογή με τον ν.2540/1997. Ωστόσο, αξίζει νομίζω να επισημάνουμε ότι έχει προηγηθεί η Ευρωπαϊκή Οδηγία στρατηγικής περιβαλλοντικής εκτίμησης το 2001, η Οδηγία 42 και η οποία προβλέπει περίπου όσα και το Πρωτόκολλο. Βέβαια, για τις χώρες της Ευρωπαϊκής Ένωσης. Το συγκεκριμένο, και μάλιστα αυτή η Οδηγία, ενσωματώθηκε στο Εθνικό Δίκαιο με τον ν.4562/2018. 
Συνεπώς, όπως ειπώθηκε και εισηγητικά, το παρόν Πρωτόκολλο συμπληρώνει το ισχύον Θεσμικό πλαίσιο, κατά τη γνώμη μας επεκτείνοντας τις προβλέψεις της Ευρωπαϊκής Οδηγίας 42/2001, σε χώρες εκτός Ευρωπαϊκής Ένωσης. Ενημερωτικά επίσης σημειώνουμε, όπως ήδη ακούστηκε, ότι η μόνη χώρα που δεν έχει υπογράψει το Πρωτόκολλο και με την οποία μοιραζόμαστε σύνορα, είναι η Τουρκία.
Επί της ουσίας, η θέση μας βασίζεται στις εξής παρατηρήσεις. Πρώτον, τέτοιου είδους συμφωνίες και πρωτόκολλα, καθώς και οι τροποποιήσεις τους, αντανακλούν τους συσχετισμούς και τις γεωπολιτικές ισορροπίες μεταξύ των κρατών που συμμετέχουν ή δεν συμμετέχουν σε αυτά, καθώς και τους ανταγωνισμούς μεταξύ κρατών ή διακρατικών ιμπεριαλιστικών οργανισμών και ενώσεων όπως η Ευρωπαϊκή Ένωση. 
Δεύτερον, το νομοθετικό έργο της Ευρωπαϊκής Ένωσης για το περιβάλλον -που δεν είναι όπως είπαμε άσχετο με το Πρωτόκολλο που συζητάμε σήμερα, δεδομένης της σχέσης που έχει αυτό με την αντίστοιχη Οδηγία της Ευρωπαϊκής Ένωσης- διαμορφώνει ένα θεσμικό πλαίσιο που χρησιμοποιείται ως νομική βάση για τη διαρκή νόμιμη παραβίαση του δικαιώματος των λαϊκών στρωμάτων να απολαμβάνουν σήμερα μια ζωή αντίστοιχη των δυνατοτήτων της επιστήμης, με ουσιαστικά μέτρα προστασίας του περιβάλλοντος, προστασίας της ζωής και της περιουσίας τους, προστασίας των εργασιακών δικαιωμάτων, για πρόσβαση σε δωρεάν και υψηλού επιπέδου υπηρεσίες, υγείας και άλλα. 
Τρίτον, το θεσμικό πλαίσιο, που διαμορφώνεται -όπως έχει διαμορφωθεί και εξακολουθεί να διαμορφώνεται από όλες αυτές τις Συμβάσεις, τις Οδηγίες, και τα Πρωτόκολλα- πρακτικά, επιχειρεί να βάλει κάποιους κανόνες στη «ζούγκλα» των ανταγωνισμών, με βάση τους συσχετισμούς μεταξύ των διαφόρων μονοπωλίων και γεωπολιτικών «παικτών», οι οποίοι λεηλατούν τους φυσικούς πόρους του πλανήτη μας, με κύριο βασικό κριτήριο το ποσοστό κέρδους, που θα έχουν αυτοί οι επιχειρηματικοί όμιλοι. Και, βέβαια, σε συνδυασμό πάντα με την άγρια εκμετάλλευση της εργατικής δύναμης αυτών που δουλεύουν για την υλοποίηση των διαφόρων έργων, σχεδίων, προγραμμάτων ή όπως αλλιώς τα λέτε.


 
Για παράδειγμα, πώς προστάτευσε το θεσμικό πλαίσιο, που έχει διαμορφωθεί σε εθνικό ευρωπαϊκό ή διεθνές επίπεδο, το περιβάλλον και την υγεία, από τις υγειονομικές και διατροφικές κρίσεις που συμβαίνουν όλο και πιο συχνά και σε μεγαλύτερη ένταση; Πώς προστάτευσε το ισχύον θεσμικό πλαίσιο από μεγάλες οικολογικές και τεχνολογικές καταστροφές; Τα παραδείγματα είναι πάρα πολλά. Τι να πρωτοθυμηθούμε. Τους ανταγωνισμούς για εμβόλια, μάσκες και αναπνευστήρες,  επί πανδημίας; Την κατάρρευση των συστημάτων υγείας; Τις πυρκαγιές; αναφέρθηκαν και οι προηγούμενοι ομιλητές. Τη συνεχιζόμενη αποψίλωση των δασών; Την καταστροφή ολόκληρων οικοσυστημάτων; αναφέρθηκαν και τα ψάρια. Την εξάντληση και ποιοτική υποβάθμιση υδάτινων πόρων που, μάλιστα τώρα με  αφορμή αυτό -τη λειψυδρία, δηλαδή- ανοίγει και η συζήτηση «φόρα παρτίδα» για την ιδιωτικοποίηση του νερού και από πολλές μεριές; Είτε μιλάμε για φορείς διαχείρισης, για σχέδια αποκατάστασης σε πυρόπληκτες περιοχές, επειδή δεν έβρεξε αρκετά, για κλιματική κρίση, για αγροτική παραγωγή.  Από πολλές μεριές, λοιπόν, ανοίγει αυτό το ζήτημα.
Κατά τη γνώμη μας, τα πάντα υποτάσσονται στον καπιταλιστικό τρόπο παραγωγής. Ακόμα και η προστασία απέναντι σε ακραίας έκτασης φυσικά φαινόμενα, όπως έμαθαν με το χειρότερο τρόπο οι πλημμυροπαθείς της Θεσσαλίας. Και μάλιστα, σήμερα, δίνουν μια αγωνιστική απάντηση στη φιέστα που έχει στηθεί εκεί από την Κυβέρνηση. Το έχουν ζήσει, από «πρώτο χέρι», το τι σημαίνει υποταγή στον καπιταλιστικό τρόπο παραγωγής, όσοι ζουν στα καμένα της Εύβοιας, οι οποίοι δίνουν ακόμα αγώνα να μην χάσουν τη γη τους από τα επενδυτικά σχέδια. 
Και, ξέρετε, όλα, είτε πρόκειται για πρόληψη και έργα υποδομής αντιπλημμυρικά, αρδευτικά κλπ., είτε πρόκειται για επιχειρησιακές δυνατότητες στη δύσκολη ώρα -να αναφερθώ στο RESCUE και στο ΑΙΓΙΣ- είτε πρόκειται για αποζημιώσεις και αποκατάσταση, όλα, μα όλα, ρυθμίζονται στη βάση «κόστους-οφέλους», με κοινοτικές Οδηγίες που διαμορφώνουν το πλαίσιο και ενσωματώνονται στη συνέχεια στο εθνικό Δίκαιο. Και είναι αυτό το νομοθετικό πλαίσιο, το οποίο εκμεταλλεύονται οι κατά καιρούς Κυβερνήσεις. Γιατί όλες οι Κυβερνήσεις μέχρι τώρα, το έχουν αξιοποιήσει ώστε να βρίσκουν νομικό έρεισμα οι διαχρονικές κυβερνητικές πολιτικές, με καταστροφικό αντίκτυπο στην υγεία του λαού και στο περιβάλλον. 
Και εδώ είναι πολλά τα παραδείγματα, είτε μιλάμε για τη διαχείριση απορριμμάτων, τη σταδιακή μετατροπή των τσιμεντοβιομηχανιών σε επικίνδυνες μονάδες καύσης, τη διαχείριση αποβλήτων, τις εξορύξεις. Και εκεί πέτυχαν σημαντική νίκη οι μεταλλωρύχοι, στη Χαλκιδική, με την υπογραφή Συλλογικής Σύμβασης Εργασίας. Οι Ανανεώσιμες Πηγές Ενέργειας, μεγάλο κεφάλαιο και ας μην επεκταθώ. Το μόνο κριτήριο, για ό,τι γίνεται, είναι το κέρδος, οι ευκαιρίες για επενδύσεις και η απόδοσή τους. 
Και, βέβαια, πολύ σημαντικό και καθόλου αμελητέο, η δύναμη πυρός -μεταφορικά και κυριολεκτικά- στο γεωπολιτικό bras de fer. Μπροστά σε αυτά τα δύο, δηλαδή το κέρδος και τους γεωπολιτικούς ανταγωνισμούς, πραγματικά οι περιβαλλοντικές ευαισθησίες, όταν δεν χρησιμοποιούνται σαν φερετζές, πάνε περίπατο. 
Και εδώ έχουμε κάποιες ερωτήσεις. Πώς, αλήθεια, παραγάγει αποτελέσματα αυτό το Πρωτόκολλο για την προστασία του περιβάλλοντος, όταν πρόσφατα η απάντηση της Κομισιόν, σε Ερώτηση του Ευρωβουλευτή μας για την έγκριση της μελέτης περιβαλλοντικών επιπτώσεων για την καύση απορριμμάτων στη μονάδα στο Λαγκαδά,  ήταν «τα κράτη μέλη είναι κατά κύριο λόγο υπεύθυνα να διασφαλίζουν τη συμμόρφωση με τη νομοθεσία της Ευρωπαϊκής Ένωσης, σύμφωνα με την Οδηγία για την εκτίμηση των περιβαλλοντικών επιπτώσεων, την Οδηγία για τη στρατηγική περιβαλλοντική εκτίμηση 2001/ 42 -αυτήν ακριβώς που βρίσκεται πίσω από το Πρωτόκολλο που συζητάμε σήμερα- και την Οδηγία για τις βιομηχανικές εκπομπές»; Αυτός είναι ο ρόλος των Οδηγιών. Αυτό σημαίνει νόμιμη παραβίαση του δικαιώματος των λαϊκών στρωμάτων για ποιότητα ζωής αντίστοιχη με τα επιτεύγματα της επιστήμης στην οποία αναφέρθηκα στην αρχή. 
Άλλο παράδειγμα και άλλο ερώτημα. Στη λογική της διαβούλευσης με το κοινό, όπως αναφέρεται, έχει ζητηθεί γνωμοδότηση από τις 13 Περιφέρειες της χώρας αλλά και Δήμους της Αττικής για τη Στρατηγική Μελέτη Περιβαλλοντικών Επιπτώσεων του σχεδίου επικαιροποιημένης στρατηγικής για τη διαχείριση των εξαντλημένων πυρηνικών καυσίμων και των ραδιενεργών αποβλήτων της Βουλγαρίας. Πρόκειται για πρόβλεψη, για σχέδια, για νέες εγκαταστάσεις σε Κοζλοντούι και Ελίν Περίν; Ρωτάμε λοιπόν, πώς εμπλέκεται η Ελλάδα; Πως εμπλέκονται οι 13 Περιφέρειες της; Τι επαφές και διαβουλεύσεις έχουν γίνει ανάμεσα στις δύο κυβερνήσεις για ένα τόσο σοβαρό ζήτημα; Και πώς θα αξιοποιηθεί αυτό το Πρωτόκολλο σε αυτή την περίπτωση; 
Όπως είπα, δεν μας διαφεύγει το γεγονός πως εκτός από την επιχειρηματική δράση που επιδιώκουν να διευκολύνουν αυτά τα Πρωτόκολλα και οι Συμφωνίες είναι και εργαλεία άσκησης εξωτερικής πολιτικής μέσα από τη διπλωματία του περιβάλλοντος. Αυτό προκύπτει και από την τροποποίηση του άρθρου 3 του ν.2540 με το «Άρθρο τέταρτο» του παρόντος, ώστε να συμπεριληφθεί και το Υπουργείο Εξωτερικών σε ζητήματα εφαρμογής του Πρωτοκόλλου. 
Ρωτάμε λοιπόν. Λαμβάνοντας υπόψη τις γεωπολιτικές εξελίξεις της εποχής μας, την ένταση των ανταγωνισμών -πρωτοφανή ένταση από το Β’ Παγκόσμιο Πόλεμο και μετά- καθώς και τη μεγάλη κινητικότητα στο Κυπριακό και τις ελληνοτουρκικές σχέσεις όπου δρομολογούνται επώδυνες εξελίξεις και διευθετήσεις στο Αιγαίο, ρωτάμε γιατί έρχεται αυτό το Πρωτόκολλο τώρα εφόσον έχει ανοίξει από το 2003; Όταν έχουν ήδη μεσολαβήσει τροποποιήσεις στην αρχική σύμβαση με τον ν.4562/2018. Ποιο κενό ακριβώς καλύπτει και έρχεται το Πρωτόκολλο προς κύρωση αυτή τη χρονική στιγμή. 
Συμπερασματικά, και κλείνω κυρία Πρόεδρε, το Πρωτόκολλο αυτό όπως και η αρχική Σύμβαση με τις τροποποιήσεις του 2018, υπηρετεί τις γενικότερες στοχεύσεις του κεφαλαίου εις βάρος των λαϊκών στρωμάτων, δηλαδή, της κοινωνικής πλειοψηφίας. Επιπλέον, ο συνοριακός της χαρακτήρας σε περίοδο που οι ανταγωνισμοί έχουν οξυνθεί σε πρωτοφανές επίπεδο και οι οικονομίες μετεξελίσσονται ραγδαία σε οικονομίες πολέμου, εγκυμονεί πρόσθετη απειλή και για την εργατική τάξη και τα λαϊκά στρώματα ο διασυνοριακός χαρακτήρας του Πρωτοκόλλου, καθώς διευκολύνονται και σε νομικό επίπεδο οι μονοπωλιακοί Όμιλοι που δραστηριοποιούνται σε γειτονικά θιγόμενα κράτη να παρεμβαίνουν στο πλαίσιο του άγριου ανταγωνισμού που υπάρχει σε έργα που εντάσσονται σε τομείς όπως η γεωργία, η ενέργεια, η βιομηχανία, η εξόρυξη οι μεταφορές κλπ.. Όπως φυσικά και το αντίστροφο, δηλαδή, και αυτοί να επεμβαίνουν σε δικά μας σχέδια και εμείς σε δικά τους. Με αυτό, λοιπόν, το σκεπτικό καταψηφίζουμε αυτή τη σύμβαση.
Ευχαριστώ.
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Ευχαριστούμε. Τον λόγο έχει ο κ. Μπούμπας.
ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ- ΚΥΡΙΑΚΟΣ ΒΕΛΟΠΟΥΛΟΣ»): Σας ευχαριστώ πολύ, κυρία Πρόεδρε.




 
Κύριοι του Υπουργείου, έρχεται για μία ακόμη φορά με πολύ μεγάλη καθυστέρηση μια Κύρωση πάρα πολλών ετών που θυμίζει ακόμη και τη Συνθήκη του Κιότο του 1997 που καθυστερήσαμε με ό,τι αυτό συνεπάγεται, αλλά είναι διαδικαστικού χαρακτήρα, όπως τα άρθρα 3, 9, 10, 11 και 12, χωρίς να δίνει ουσιαστική επίλυση στην περιβαλλοντική προστασία. 
Πριν πάω σε αυτό το οποίο σχετίζεται και με τη Σύμβαση Espoo -και θα την αναλύσουμε αυτή τη φινλανδική συνθήκη Espoo που έγινε από το 1997 και μετά το 2014 και 2017 γιατί ήταν μια συνθήκη που έπρεπε να σεβαστεί και η Τουρκία, σε ότι αφορά τον πυρηνικό αντιδραστήρα του Ακούγιου στην περιοχή Μερσίνα και δεν τη σεβάστηκε, και έπρεπε και εμείς ως χώρα μέσω του Υπουργείου Εξωτερικών να το καταγγείλουμε αυτό, διότι η Συνθήκη του Espoo συνδέεται ξεκάθαρα με το διασυνοριακό πρόγραμμα περιβαλλοντικών επιπτώσεων και προστασίας και θα έπρεπε η Τουρκία καρέ- καρέ να ενημερώνει όλα τα κράτη της Μεσογείου, μεταξύ αυτών φυσικά και την Ελλάδα αλλά και την Ιβηρική αλλά και την Ιταλία, δεν το έχει πράξει και αν αρχίσουμε να μιλάμε για το συγκεκριμένο πυρηνικό αντιδραστήρα, όπως και για τον πυρηνικό αντιδραστήρα του Κοζλοντούι στη Βουλγαρία κοντά στο Δούναβη, θα δούμε πάρα πολύ μεγάλες ορατές πληγές αλλά και κίνδυνο που αφορά το περιβάλλον. 
Πριν πάμε σε αυτήν την διαδικαστικού χαρακτήρα Κύρωση, επισημαίνουμε ότι δεν έπρεπε να συμπεριλαμβάνει από κοινού υγεία και περιβάλλον. Έπρεπε τα Υπουργεία να είναι ξεχωριστά και να έχουμε περαιτέρω ενημέρωση για τις επιπτώσεις της υγείας. Διότι το περιβάλλον είναι μια παρατήρηση και μέσω της παρατήρησης θα μπορέσουμε, τουλάχιστον, να ασκήσουμε μια ορθή περιβαλλοντική στρατηγική, πράγμα που δεν έχουμε κάνει ως χώρα και μπορούμε να το αναλύσουμε, αλλά θέλει ώρα. Εμείς ως Ελληνική Λύση έχουμε κάνει αρκετές προτάσεις, και μπορούμε να τις επαναλάβουμε, σε αρκετά θέματα και επιφυλασσόμαστε, διότι είναι μία Κύρωση καθαρά όπως προείπα διαδικαστικού χαρακτήρα, με μία πολύ μεγάλη καθυστέρηση από το 2003 και εντεύθεν. Αλλά, όπως είναι το άρθρο 3,  με τη συμμετοχή του κοινού, εκεί υπάρχουν και οι λεγόμενες Μη Κυβερνητικές Οργανώσεις, θα έπρεπε να ξέρουμε, να γνωρίζουμε πολύ περισσότερα, ποιες είναι αυτές, ποιοι είναι αυτοί που σχετίζονται με την έρευνα σε ό,τι αφορά, και οι πολίτες ακόμη που θα συνδράμουν, όπως λέει η συγκεκριμένη Κύρωση για την προστασία του περιβάλλοντος. 
Θα ανοίξουμε μια μικρή παρένθεση, κυρία Πρόεδρε και κυρία Υπουργέ, σε ότι αφορά το θέμα των πυρκαγιών. Έχουμε κάνει προτάσεις, οι οποίες έχουν πέσει στο κενό και οι οποίες δεν είναι καθαρά μόνο προτάσεις της Ελληνικής Λύσης.  Ήταν και μια δέσμευση του Πρωθυπουργού, του κ. Μητσοτάκη, ακόμα και πριν βγει Πρωθυπουργός, δηλαδή και προ του 2019, από την τότε Αντιπολίτευση. Μιλάμε για έρευνες οι οποίες δεν έχουν αξιοποιηθεί, όπως είναι η έρευνα του Goldammer  και του Γκουρμπάτση,  που είναι στο χρονοντούλαπο. Μάλιστα, ο Goldammer  είναι ειδικός στους εμπρησμούς σε παγκόσμιο επίπεδο και έχει κάνει σειρά προτάσεων, διότι συνεχίζεται αυτή η γραφειοκρατία σε ό,τι αφορά την πρόληψη και αντιμετώπιση των πυρκαγιών από πάρα πολλά Υπουργεία, πάνω από 17-18 φορείς, αν θυμάμαι καλά, έλεγε ο κ. Goldammer  , από τους καλύτερους επαΐοντες στον χώρο των πυρκαγιών σε παγκόσμιο επίπεδο και δη των εμπρησμών. Είχε ζητήσει να υπάρχει μια διακομματική ομοψυχία σε αυτό, δηλαδή να μη κομματικοποιηθεί -και καλά έκανε ο συγκεκριμένος ερευνητής- όμως, και η συγκεκριμένη έρευνα δεν αξιοποιήθηκε ποτέ και είναι στο χρονοντούλαπο. Θα ήταν ωφέλιμο τόσο η Κυβέρνηση όσο και ο ίδιος ο Πρωθυπουργός να μας πει, γιατί δεν αξιοποιεί τη μεγάλη αυτή έρευνα του κ. Goldammer  ,  που μιλούσε στην Ελλάδα με λεπτομέρειες για το πώς μπορεί να γίνει η πρόληψη των πυρκαγιών.  



 
Από την άλλη, βλέπουμε ότι είναι σισύφεια η προσπάθεια και φέτος. Είχαμε και έχουμε μεγάλη καταστροφή, δυστυχώς, παρά τις διαβεβαιώσεις του ίδιου του Πρωθυπουργού και της Κυβέρνησης, ότι δεν θα έχουμε τα περσινά και τα προπέρσινα αποτελέσματα που ήταν οδυνηρά για το περιβάλλον. Έχουμε νέες έρευνες που μας προβληματίζουν σε ό,τι αφορά τις ανεμογεννήτριες και τα φωτοβολταϊκά και σε αυτό θα έπρεπε να υπάρχουν πιο ολοκληρωμένες μελέτες και από πλευράς της Ευρωπαϊκής Ένωσης. Υπάρχει βέβαια και η έκθεση του στρατηγού Γκουρμπάτση, σε ό, τι αφορά τους εμπρησμούς, που ούτε αυτή την αξιοποιήσαμε. 
Θέλουμε να πούμε, λοιπόν, ότι το «προλαμβάνειν»  είναι πάντα καλύτερο του «θεραπεύειν». Μια Δασική Υπηρεσία που είχε να συναντηθεί με την Πυροσβεστική Υπηρεσία πάνω από 19 χρόνια, με τις αρμοδιότητες να φεύγουν από τη Δασική Υπηρεσία να πηγαίνουν στην Πυροσβεστική, ο εκπρόσωπος των δασεργατών να λέει ότι δεν καθαρίστηκαν τα δάση και περιμέναμε πότε θα έρθει το περιβόητο Εθνικό Στρατηγικό Πλαίσιο Ανάπτυξης, το ΕΣΠΑ, για να καθαριστούν, με ελλείψεις στις Δασικές Υπηρεσίες, με ελλείψεις σε πυροσβέστες πάνω από 4.300 και περίπου το 30% του στόλου των πυροσβεστικών οχημάτων να είναι 35ετίας και πάνω. Και επιπλέον, να μην προσλαμβάνονται εποχικοί πυροσβέστες, που το θέσαμε ως Ελληνική Λύση και με επίκαιρη ερώτηση και έχουμε αυτή την υπόσχεση, ότι θα μπει ένα λελογισμένο ηλικιακό όριο στα 48 έτη για να απορροφηθούν, διότι έχουν και προϋπηρεσία και ο αριθμός δεν καλύπτει καν τις ελλείψεις της Πυροσβεστικής. 
Επίσης, δεν αξιοποιήσαμε το Πρόγραμμα που ακούγαμε από την Κυβέρνηση για τις θερμικές κάμερες όπως έκανε το δάσος της Δαδιάς, όπου είχαμε νέα καταστροφή αλλά μέσω του Προγράμματος Interreg με το Χάρκοβο της Βουλγαρίας, και μάλιστα με ένα κόστος πολύ μικρό, είχε βάλει θερμικές κάμερες συνδεδεμένες με Διδυμότειχο και Ορεστιάδα μετά την καταστροφική πυρκαγιά του 2010. Δεν έγινε το Παρατηρητήριο Ορεινών Διαδρομών, που είναι μια παλιά πρόταση της Δασικής Υπηρεσίας. Δεν έγιναν τα παρατηρητήρια, έγινε η ομάδα των δασοκομάντος, και αυτή όμως, δεν επαρκεί. Τα Canadair έχουν κι αυτά πρόβλημα και όπως κατήγγειλε ο επικεφαλής της Ελληνικής Λύσης, Κυριάκος Βελόπουλος, για το αντιπυρικό υγρό δεν έχει έρθει στην ώρα του. Άρα λοιπόν, αν «σκαλίσουμε» το θέμα των πυρκαγιών, δυστυχώς, είναι μια σισύφειος προσπάθεια. Οι ευθύνες είναι σε πάρα πολλές κατευθύνσεις και εκεί φαίνεται ότι δεν υπάρχει ένας στρατηγικός σχεδιασμός. 
Έπειτα είναι και το θέμα των τοπικών κοινωνιών. Πώς να μη διερωτώνται σε ό,τι αφορά τις ανεμογεννήτριες και τα φωτοβολταϊκά, όταν η πρόσφατη έκθεση του Καθηγητή Υδρογεωλογίας του Πανεπιστημίου Αθηνών, κ. Στουρνάρα, λέει ότι οι ανεμογεννήτριες αλλάζουν το μικροκλίμα της περιοχής, δεν γίνονται οι αρμόδιες μελέτες, ότι διαλύουν τους υδρατμούς στα βουνά, οπότε χάνονται οι τοπικές βροχές. Και μάλιστα, αυτή η έρευνά του, ενός Πανεπιστημιακού Καθηγητή, έρχεται τις τελευταίες μέρες. Έρχονται όμως και νέες έρευνες που λένε ότι μια ανεμογεννήτρια μαζί με την τουρμπίνα κοστίζει από 2,3 έως 2,6 εκατομμύρια ευρώ και η απόσβεσή της θα γίνει σε περισσότερα από 2 χρόνια. Άρα αντιλαμβάνεστε ότι δεν μπορεί να υπάρχει πτωτική τιμή στο ηλεκτρικό ρεύμα γιατί ο επιχειρηματίας που εκμεταλλεύεται  αυτές τις ανεμογεννήτριες, που καταλαμβάνουν μεγάλο όγκο στις ορεινές περιοχές που τοποθετούνται, θα πρέπει να κάνει και απόσβεση κ.ο.κ.. 
Έρχονται, λοιπόν, όλα αυτά συσσωρευμένα που μας κάνουν να έχουμε πολλές επιφυλάξεις σε ό,τι αφορά τη λεγόμενη περιβαλλοντική πολιτική. Και αν μιλήσουμε και για τα φωτοβολταϊκά, γιατί και σε λίγο στο νομό Σερρών την εκλογική μου Περιφέρεια θα κατασκευαστεί 


 
κατασκευαστεί το μεγαλύτερο φωτοβολταϊκό πάρκο εν Ελλάδι  με 466.000 πάνελ από πολυεθνική εταιρεία όπου 90 κτηνοτροφικές μονάδες θα φύγουν από τον χάρτη, αντιλαμβάνεστε τις επιπτώσεις στον πρωτογενή τομέα. Και να  τονίσω πως εδώ και πολλά χρόνια υπάρχουν καταγγελίες από τον Αγροτικό Σύλλογο Λιβαδειάς ότι από τις 6.400 αιτήσεις για φωτοβολταϊκά πριν χρόνια στο νομό Βοιωτίας οι 3.500 ήταν έκνομες, διότι δεν προσκόμισαν τίτλο κυριότητας χωραφιών στη ΡΑΕ.
Όλα τα παραπάνω μας βάζουν σε ένα προβληματισμό σε ό,τι αφορά το διαδικαστικό χαρακτήρα που έχει η συγκεκριμένη Κύρωση και κυρίως από το άρθρο 3 με τη συμμετοχή του κοινού, αλλά και τα άρθρα 9, 10, 11 και 12, όπως προανέφερα. Εκεί,  στο διασυνοριακό πλαίσιο, θα πρέπει πρώτα να διασφαλιστεί ότι το κράτος-μέλος θα έχει μια κοινή ευρωπαϊκή στρατηγική. Από την άλλη όμως, θα πρέπει με δικές του ενέργειες να διασφαλίσει τις περιβαλλοντικές του επιπτώσεις. Και βέβαια μπαίνουν πολλά ερωτήματα ακόμη και με τον νόμο που ψηφίστηκε από μέρους της Νέας Δημοκρατίας για να μπορούν να γίνονται επιχειρηματικές δραστηριότητες, νόμιμες πλέον, σε περιοχές προστατευόμενου κάλλους, χλωρίδας και πανίδας όπως είναι οι περιοχές Natura. Όμως, έχουμε κι άλλες συνθήκες, όπως είναι η Ραμσάρ, και θα πρέπει να τις σεβαστούμε.  Έτσι,  αντιλαμβάνεστε ότι στο περιβάλλον, με ανεμογεννήτριες ή  φωτοβολταϊκά, δεν μπορεί να επέλθει αυτή τη στιγμή πράσινη ανάπτυξη, βάσει και των Καθηγητών και δεν είναι δικά μας λόγια ή πορίσματα για να τα σοφιστούμε. Εμείς, ως Ελληνική Λύση αφουγκραζόμαστε την αγωνία των τοπικών κοινωνιών και συνυπολογίζουμε τα πορίσματα των πανεπιστημιακών. Άρα μπαίνουν πάρα πολλά ερωτήματα. Με μια Ευρωπαϊκή Ένωση η οποία δεν έχει κάνει και τα μάλα, σε ό,τι αφορά το περιβάλλον, άρα κάθε Κύρωση που ψηφίζεται -και μάλιστα με πολύ μεγάλη καθυστέρηση- είναι καθαρά διαδικαστικού χαρακτήρα, πώς να μην μπαίνουν κάποια ερωτηματικά; 
Να πάμε τώρα, μιας και θίχτηκε και από τη συνάδελφο του ΚΚΕ, στον πυρηνικό αντιδραστήρα του Κοζλοντούι. Εκεί γίνεται το «έλα να δεις» εδώ και χρόνια. Προσωπικά, ως δημοσιογράφος που ασχολήθηκα κάποτε και πήγα στην περιοχή, διαπίστωσα πως υπάρχει ένας πεπαλαιωμένος αντιδραστήρας, κατασκευής του 1970 από τη Σοβιετική Ένωση, όπου η Βουλγαρία δεν παίρνει τα αναμενόμενα χρήματα, για άλλους λόγους, και απλά γίνεται ένα λίφτινγκ. Τώρα, οι Βούλγαροι προσανατολίζονται στο να κατασκευάσουν νέο πυρηνικό αντιδραστήρα στο Μπέλενε όπου εμπλέκετε και η ρωσική εταιρεία Rosatom -να μην πούμε και περισσότερα - η οποία βάζει και ποινικές κυρώσεις να μην υπάρχει συμμετοχή της Ελλάδας, όπως είναι τα Σκόπια και η Σερβία στην κοινοπραξία, για τους λόγους των όπλων που δώσαμε στην Ουκρανία. Θα ανοίξουμε τον «ασκό του Αιόλου» σε ό,τι αφορά τους πυρηνικούς αντιδραστήρες. 
Χαρακτηριστικό παράδειγμα είναι η σημερινή Κύρωση που ψηφίζεται μέσω της διασυνοριακής Σύμβασης του  Espoo, η οποία δεν εφαρμόζεται από κράτη όπως η Τουρκία, που κατασκευάζει στο Ακούγιου πυρηνικό αντιδραστήρα με παραγωγή περίπου 34 δισεκατομμύρια κιλοβατώρες τον χρόνο και μετά από μια πενταετία θα μιλάμε για ένα πυρηνικό πρόγραμμα απεμπλουτισμένου ουρανίου από πλευράς της Τουρκίας. Θα ανοίξουμε ένα πάρα πολύ μεγάλο ζήτημα σε ό,τι αφορά και το περιβόητο άρθρο 10 της ατομικής ενέργειας που μπορεί να το παραβιάσει κάποια χώρα επικαλούμενη εθνικούς λόγους μέσα από πυρηνικό πρόγραμμα και να πάει σε κατασκευή πυρηνικών όπλων, βλέπε παράδειγμα Πακιστάν ή κάποια άλλα κράτη. Όχι ότι είναι άμοιροι ευθυνών οι λεγόμενοι μεγάλοι σε ό,τι αφορά το πυρηνικό πρόγραμμα. 
Εν πάση περιπτώσει, κυρία Πρόεδρε, διατυπώνονται επιφυλάξεις και προκύπτουν πάρα πολλά ερωτηματικά σε μία Κύρωση η οποία δεν επιλύει το πρόβλημα, απλά υπογράφεται για να υπογραφεί και από μία Ελλάδα η οποία δεν έχει στρατηγική για να περάσει και στις επόμενες γενιές με πραγματική ευαισθησία στο περιβάλλον.  
Εμείς έχουμε κάνει εμπεριστατωμένες μελέτες και για την πυρηνική ενέργεια με τις νέες μεθόδους, αλλά στο τέλος όλες οι παραβιάσεις γίνονται από τους άλλους και προσπαθεί η μικρή Ελλάδα να ορθοποδήσει μέσα από την ενεργειακή πολιτική για το περιβάλλον. Όλοι πρέπει να προστατεύουμε το περιβάλλον, κανείς δεν το αμφισβητεί αυτό, αλλά αρχής γενομένης από Συνθήκες που έχουν παραβιαστεί, όπως η Συνθήκη του Κιότο, η Συνθήκη Espoo, όπως οι πολλές Κυρώσεις που έχουν υπογραφεί και επί της ουσίας η καταστροφή είναι μεγάλη και το βλέπουμε μέσα από ένα επιχειρηματικό deal. 
Μιλάμε για την ανομβρία που υπάρχει στη χώρα μας -και είναι φυσιολογική, αν θέλετε- και δεν έχουμε εκμεταλλευτεί το Πρόγραμμα Horizon Europe  για τους ταμιευτήρες βρόχινου νερού στα νησιά. Υπήρχε το Πρόγραμμα, και τρέχει. Κάναμε κάτι; Έχουμε κατασκευάσει ταμιευτήρες βρόχινου νερού, αποθήκευσης βρόχινου νερού στα νησιά μας, όπου υπάρχει μεγάλη ξηρασία φέτος; Αν το είχαμε κάνει, αν είχαμε ξεκινήσει, θα είχαμε επιλύσει κατά τι το πρόβλημα. Δεν είναι πανάκεια, αλλά έπρεπε να γίνουν βήματα. Άρα, λοιπόν, βλέπετε ότι όχι απλά είναι σισύφειος η προσπάθεια, είναι καθαρά διαδικαστικού χαρακτήρα. 
Σε ό τι αφορά την υγεία αναφέρεται στην Κύρωση, θα έπρεπε να υπάρχουν περαιτέρω διευκρινίσεις για το πώς αυτή θα αντιμετωπίζεται, γιατί εμπλέκονται δύο Υπουργεία. Έπρεπε να είναι και το Υπουργείο Υγείας για να μας πει ακριβώς πώς θα προστατεύεται η υγεία των πολιτών, μετά και την Covid εποχή και όλα αυτά τα οποία πέρασε ο ελληνικός λαός, αλλά και τις ανησυχίες που έχουμε για νέες μεταλλάξεις οι οποίες ακούγονται και ότι αυτό συνεπάγεται.
Ολοκληρώνω με τη δήλωση για επιφύλαξη για την Ολομέλεια και σας ευχαριστώ πολύ κυρία Πρόεδρε. 
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Και εμείς κύριε Μπούμπα. Ακολουθεί η Ειδική Αγορήτρια της κοινοβουλευτικής ομάδας της Νέας Αριστεράς η κυρία Πέρκα. Παρακαλώ, έχετε τον λόγο.
 ΘΕΟΠΙΣΤΗ (ΠΕΤΗ) ΠΕΡΚΑ(Ειδική Αγορήτρια της Κ.Ο. «Νέα Αριστερά»): Ευχαριστώ κυρία Πρόεδρε. Να ευχηθώ καλή νέα χρονιά και να μεταφέρω μια εμπειρία από τις καλοκαιρινές διακοπές, τον υπερτουρισμό και όλα αυτά που ζήσαμε και το τι συμβαίνει σε αυτή τη χώρα και μιλάμε σήμερα στο Υπουργείο Περιβάλλοντος. 
Η Κέρκυρα δεν είχε νερό. Υπήρχαν τουριστικές επιχειρήσεις που μείνανε 10 - 15 μέρες χωρίς νερό. Σε άλλα νησιά δεν υπήρχε ρεύμα, υπήρχε διακοπή ρεύματος. Υπερτουρισμός. Οι νέοι μας δεν μπορούν να επισκεφτούν κανένα νησί. Στον Βόλο είχαμε νεκρά ψάρια. Παντού σε όλη τη χώρα κινήματα πολιτών και τοπικών κοινωνιών κατά των ΑΠΕ., θέμα πάρα πολύ σοβαρό. Και κύριε Υπουργέ, εάν θέλετε να πάτε σε πράσινη μετάβαση με όρους δικαιοσύνης και δημοκρατίας, δεν μπορεί να γίνει αυτό με την κοινωνία απέξω. Αναφέρθηκε πριν το θέμα της διαβούλευσης -και εγώ δεν μιλάω πια για τη διαβούλευση με εμάς, με τους Βουλευτές, στο Κοινοβούλιο- αλλά με τις τοπικές κοινωνίες, οι οποίες είναι και ανενημέρωτες  πολλές φορές και πάρα πολλές φορές έχουν πολύ δίκιο. 
Ειδικό Χωροταξικό για τις ΑΠΕ. Θα γίνει μετά την εγκατάσταση των ΑΠΕ; Θα έρθουν εκ των υστέρων να νομιμοποιήσουν τις όποιες επιλογές; Είναι πραγματικά και για μας πολύ


 
δύσκολο να καθόμαστε να εξηγούμε πώς χάσαμε τρεις δεκαετίες, ως παγκόσμια πολιτική ηγεσία, για το θέμα της κλιματικής κρίσης, για το θέμα της καταστροφής του πλανήτη και πάνω εκεί, αντί να έρθουν οι κοινωνίες με έναν τρόπο συμμετοχικό, αντί ένα κράτος να κάνει εργαλεία συμμετοχής και χρηματοδότησης, να εμπλακούν για να μπορέσει να αλλάξει και το παραγωγικό μοντέλο, γιατί θα θέλει άλλη πολιτική, αυτό το παραγωγικό μοντέλο κατάφερε να είναι η ανθρωπογενής αίτια της καταστροφής του περιβάλλοντος.  
Και έχουμε μια Κυβέρνηση, η οποία δείχνει να μην καταλαβαίνει τίποτα. Ομνύει από τη μια στο περιβάλλον, ομνύει σε μια πράσινη μετάβαση την οποία ουσιαστικά έχει αναθέσει  σε 2-3 τρεις επενδυτές, δεν ξέρω αν έχουν γίνει 4, και έχει αφήσει απέξω όλη την κοινωνία η οποία θα έρθει να πληρώσει τις όποιες επιλογές. Είτε γιατί θα χρησιμοποιεί βρώμικη ενέργεια, γιατί προφανώς δεν θα μπορέσει να αγοράσει κανείς ηλεκτρικό αυτοκίνητο είτε γιατί δεν μπορεί να βάλει αντλία  θερμότητας. Προέρχομαι από λιγνιτική περιοχή, τα έχουμε πει και με την κυρία Υπουργό. 
Επίσης, οι ευρωβουλευτές ψηφίζουν ενάντια στην αποκατάσταση της φύσης, οι ευρωβουλευτές της Νέας Δημοκρατίας στην Ευρώπη. Ευτυχώς πέρασε, το ψήφισε η συμμαχία όλων των υπολοίπων δυνάμεων. Κατάργηση φορέων, ελλείμματα πολλά. Έχουμε  τη Θεσσαλία, ζωντανό παράδειγμα από τη μια, σε όσους αμφισβητούν ότι έχουμε κλιματική κρίση και από την άλλη για την Κυβέρνηση, που δεν έχει κάνει απολύτως τίποτα. Ο Πρόεδρος της Νέας Αριστεράς, Αλέξης Χαρίτσης, τις προηγούμενες μέρες επισκέφτηκε  το θυρόφραγμα της Λίμνης Κάρλα στον Ξηριά, μίλησε με περιβαλλοντικές οργανώσεις και έχει καλέσει τον Πρωθυπουργό να σταματήσει πια να μιλάει, πρέπει άμεσα να γίνουν έργα. Υπάρχει μια ολική οικονομική και κοινωνική περιβαλλοντική καταστροφή στη Θεσσαλία. 
Όπως θυμόμαστε, ήρθε μια ολλανδική εταιρεία η οποία   είχε  μια εξειδίκευση στην τροπική καλλιέργεια στην Αφρική και στην νοτιοανατολική Ασία, ζάχαρη νομίζω εμπορευόταν σε πρώην αποικίες της Ολλανδίας. Ενώ στην Ολλανδία υπάρχει Οργανισμός Διαχείρισης των Νερών της Ολλανδίας, που είναι ένας δημόσιος οργανισμός, συνεργάζεται με 21 περιφέρειες, τα είχαμε πει  αυτά τότε στο νομοσχέδιο, αν είναι δυνατόν σαν να είμαστε μια χώρα αποικία. Προφανώς αγνόησε το Πανεπιστήμιο Θεσσαλίας, το οποίο έχει μιλήσει και για την διαχείριση των υδάτων, έχει μιλήσει και για την καταστροφή, έχει κάνει σοβαρές μελέτες, οι άνθρωποι βρίσκονται εκεί και γνωρίζουν και είναι σοβαροί επιστήμονες. Όχι. Εμπιστευτήκαμε τους εμπόρους ζάχαρης από την επιτροπή. Προφανώς αμελήθηκαν η Οδηγία Πλαίσιο 2000/60 για τα νερά και η Οδηγία 2007/60 για την διαχείριση κινδύνων πλημμύρας, με αποτέλεσμα την παραπομπή της χώρας στην Ευρωπαϊκή Επιτροπή. Είναι γνωστά όλα αυτά και έχουμε ασκήσει Κοινοβουλευτικό Έλεγχο για όλα.
Ξαφνικά, το 2024 έρχεται ένα Πρωτόκολλο που έχει υπογραφεί το 2003. Και λέμε εμείς, έχετε ανοίξει μουχλιασμένες ντουλάπες με ξεχασμένες Διεθνείς Συμβάσεις που περιμένουν κύρωση; Για βγάλτε λίγο εκείνο το Πρωτόκολλο για την Ολοκληρωμένη Διαχείριση της Παράκτιας Ζώνης που είναι καταχωνιασμένο από το 2001. Και η ουσία πάντα της νομοθεσίας κρίνεται στην εφαρμογή της. Ξέρουμε, έχουμε πια εμπειρία, ότι στη συντριπτική τους πλειονότητα είναι οι Μελέτες Περιβαλλοντικών Επιπτώσεων και οι Στρατηγικές Μελέτες Περιβαλλοντικών Επιπτώσεων είναι πάρα πολύ κακής ποιότητας γεμάτες με φοβερή φλυαρία που αποσυντονίζει το κοινό και χαρακτηρίζονται από δραματικό έλλειμμα επιστημονικών δεδομένων για την κατάσταση του περιβάλλοντος που θα επηρεαστεί. Αυτά λείπουν έτσι κι αλλιώς. Δεν υπάρχουν εργαλεία σε αυτή τη χώρα και 


 
θεωρούμε βεβαίως, ότι είναι πολιτική επιλογή για να έχει ακριβώς ένα περιθώριο η κάθε Κυβέρνηση να δίνει σε κάθε επενδυτή ότι ακριβώς ζητάει.
Εδώ, όμως, θέλω να αναφέρω γιατί έχει ενδιαφέρον ένα πολύ καλό παράδειγμα διασυνοριακής συνεργασίας από την περιοχή μου. Μιλάω για το «τρία κράτη, δύο λίμνες, ένα μέλλον», μιλάω για τις Πρέσπες. Το Εθνικό Πάρκο Πρεσπών που μαζί με τα Εθνικά Πάρκα και τις προστατευόμενες περιοχές των γειτονικών χωρών που βρίσκονται γύρω από τη λίμνη Πρέσπα, Εθνικό Πάρκο Πρεσπών Αλβανίας και Εθνικό Πάρκο της Βόρειας Μακεδονίας, αποτελούν ένα διασυνοριακό πάρκο και την πρώτη διασυνοριακή προστατευόμενη περιοχή στα Βαλκάνια. Πολύ καλή κίνηση. Αυτή η διεθνής αυτή συμφωνία υπογράφτηκε στις 2 Φεβρουαρίου 2010. Εφτά χρόνια η συμφωνία παρέμεινε ανενεργή. Γιατί; Γιατί η ελληνική πλευρά, όπως συνηθίζει, ήταν η μόνη που δεν είχε προβεί στις απαραίτητες ενέργειες για την Κύρωση της. Τελικά υπεγράφη τον Φλεβάρη του 2017  και ήταν η πρώτη φορά που η χώρα μας προχώρησε σε μια τέτοια πολιτική επίσημη χωροθέτηση. Δηλαδή, ενός συστήματος μόνιμης συνεργασίας σε μια συνοριακή περιοχή που προστατεύεται για τη μοναδική βιοποικιλότητα της. Αυτή η προσπάθεια δείχνει ότι η προστασία του φυσικού περιβάλλοντος δεν είναι περιορισμός, αλλά είναι ευκαιρία και μέσο για την πρόοδο των τοπικών κοινωνιών, αλλά και για την γεφύρωση των διαφορών. Η συνεργασία είναι όφελος όλων των λαών. Είναι ένα πολύ καλό παράδειγμα το οποίο όμως έχουμε πάρα πολλές αμφιβολίες για το αν θα μπορέσει ποτέ να επαναληφθεί. Όπως είδατε είχε μείνει ανενεργή με άλλες πρωτοβουλίες. Μόνο το 2017 προχώρησε. Εξάλλου και η διασυνοριακή σύνδεση του Λαιμού έχει μείνει και αυτή στα χαρτιά.
Ας πάμε λίγο να δούμε αυτή τη Συμφωνία. Θα μπορούσα και εγώ να αναφερθώ σε φωτιές, στις ελλείψεις, στις πυρκαγιές, τις δηλώσεις και σε 1002 για να πω τελικά, ότι δεν μπορούμε να εμπιστευτούμε αυτή την Κυβέρνηση, ειδικά στα περιβαλλοντικά θέματα. Και γιατί; Γιατί δεν μας έχει δώσει το παραμικρό δείγμα. Το παραμικρό δείγμα περιβαλλοντικής ευαισθησίας και γνώσης, ώστε να προλάβει μια καταστροφή ή να έρθει να επουλώσει. Φωνάζαμε για τις φωτιές όλο το χειμώνα, έχουμε κάνει ερωτήσεις, έχουμε πει λείπουν οι πυροσβέστες, έχουμε πει για τις δασικές υπηρεσίες, έχουμε πει για το Υπουργείο Κλιματικής Προστασίας ότι δεν έχει καν Οργανόγραμμα, πώς πρέπει να οργανωθεί όλο αυτό. Και ακόμα άλλα που έχουν ειπωθεί από τα Κόμματα. Για τους επιστημονικούς φορείς, όπως το Αστεροσκοπείο που πήγαμε να το κάνουμε δημόσια υπηρεσία σχεδόν. Ένα Ερευνητικό Ίδρυμα το οποίο έχει πάρα πολύ μεγάλο ενδιαφέρον και πολύ διαφορετικό προορισμό ως Ερευνητικό Ίδρυμα. Δυστυχώς, σε όλα βλέπουμε μια Κυβέρνηση η οποία καθοδηγείται από την εξυπηρέτηση κάποιων μικρών ή μεγάλων συμφερόντων. Θα πούμε πιο πολλά ίσως στην Ολομέλεια.
Από μια γρήγορη ανάγνωση κύριε Υπουργέ, βλέπω ότι σε ένα σημείο στην παράγραφο 2, στο άρθρο 4 υπάρχει λέξη «χρήσης εδάφους». Αυτό δεν είναι σωστό, είναι το «land use» και πρέπει να μιλάμε για «χρήσεις γης». Το Πρωτόκολλο προφανώς μιλάει γι’ αυτό. Όπως είπα μας κάνει εντύπωση που έρχεται μετά από τόσα πολλά χρόνια και θα κάνω την ερώτηση, τι ακριβώς θέλετε να προλάβετε; Έχει ένα ενδιαφέρον το άρθρο 4 που περιγράφει ποια έργα αφορά και ποιες οι εξαιρέσεις. Συνεχίζοντας με τις προηγούμενες αμφιβολίες και μετά και το άρθρο 4, ο στόχος μήπως έχει να κάνει με εξορύξεις ή άλλα τέτοιου είδους διασυνοριακά έργα; Αυτό είναι μια ερώτηση η οποία νομίζω πρέπει να απαντηθεί.







 
Για ακόμη μια φορά θα πούμε, ότι αυτό το Πρωτόκολλο επικυρώνεται, ενώ το Πρωτόκολλο της Βαρκελώνης για την παραλιακή ζώνη είναι στα «αζήτητα», ειδικά σε μία χώρα που οι ακτές της κινδυνεύουν. Είναι εντυπωσιακό, ότι γίνονται συζητήσεις ακόμη και στο Κοινοβούλιο σε διάφορες Επιτροπές, πώς θα προστατεύσουμε τις ακτές, πώς θα κάνουμε το ένα και πώς θα κάνουμε το άλλο και όχι μόνο δεν γίνεται απολύτως τίποτα, η νομοθέτηση της Κυβέρνησης φέρνει ακριβώς το αντίθετο αποτέλεσμα. 
Εμείς θα συνεχίσουμε να ζητάμε και εξηγήσεις, αλλά κυρίως να ανοίξει μια σοβαρή συζήτηση γι’ αυτό που λέμε «μετάβαση». Ποιους θα ωφελήσει, ποιοι θα συμμετέχουν, πώς θα γίνει; Και πραγματικά το λέω, δεν γίνεται αν δεν εμπλακεί μέσα σε αυτόν τον μεγάλο και σοβαρό μετασχηματισμό, όπως λένε και στην Ευρώπη,  λένε ότι πρόκειται για τρομακτικό μετασχηματισμό ή την αλλαγή του παραγωγικού μοντέλου, του καταναλωτικού μοντέλου, αλλάζουν τα πάντα και να έχεις την κοινωνία απέναντι και δεν την έχεις αναθέσει σε 2-3 μεγάλους επενδυτές και να έχεις παντού σε όλη την Ελλάδα- νομίζω, ότι όλοι μας όπου έχουμε πάει- ένα κίνημα και όπως λέω, το έχω ξαναπεί και το ξαναλέω, κάποια κινήματα έχουν δίκιο, γιατί είναι ιδιαίτερα προστατευόμενες οι περιοχές και δεν λαμβάνεται υπόψη τίποτα, κάποια μπορεί να μην έχουν. Θα πρέπει να ωφεληθεί όμως η τοπική κοινωνία, να διαχυθεί το όφελος, να γίνουν Ενεργειακές Κοινότητες και όχι το πρόγραμμα «Απόλλων», δηλαδή να αναγκαστούν οι δήμοι να αγοράσουν ρεύμα από κάποιους που έχουν σύνδεση. Αυτό δεν είναι δημοκρατική συμμετοχή της κοινωνίας, δεν έχει καμία σχέση. 
Τέλος, για το παρών σχέδιο νόμου κρατάμε επιφύλαξη για την Ολομέλεια, αλλά νομίζω ότι από εδώ και πέρα κάθε φορά που θα έχουμε νομοσχέδιο του Υπουργείου Περιβάλλοντος και Ενέργειας, θα πρέπει να έχουμε μια περίληψη όλων των προηγούμενων, για το τι ακριβώς ψηφίστηκε, τι ακριβώς έγινε, γιατί και τα αποτελέσματα πλέον είναι ορατά. 
Ευχαριστώ πολύ. 
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Κτενά Αφροδίτη, Μανωλάκου Διαμάντω, Μεταξάς Κωνσταντίνος Βασίλειος, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Πέρκα Θεοπίστη (Πέτη), Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητριάδης Πέτρος, Κόντης Ιωάννης, Δημητροκάλλης Ιωάννης και Παπαϊωάννου Αρετή.
Συνεχίζουμε δίνοντας τον λόγο στον Ειδικό Αγορητή της Κοινοβουλευτικής Ομάδας «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”, κ. Βρεττό.
ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):  Ευχαριστώ πολύ. Κυρία Πρόεδρε, είναι η πρώτη συνεδρίαση του Σεπτεμβρίου και είθισται να λέμε «καλή κοινοβουλευτική χρονιά», αλλά για ποιους; Το κοινοβουλευτικό και το νομοθετικό μας έργο πρέπει να ωφελεί τους πολίτες. Και ήρθε τώρα ένα νομοσχέδιο, μια επικαιροποίηση ενός Πρωτοκόλλου του 2003, βγήκε από τα ντουλάπια του Υπουργείου για να έρθει να εισφέρει τι στον Έλληνα πολίτη; Μην ξεχνάμε ότι ήδη αναδεικνύουμε μια αρνητική πρωτιά σαν χώρα και μάλιστα με στοιχεία που αποτυπώνονται από τα ίδια τα στοιχεία της Κομισιόν και δεν χωρούν και καμία αμφισβήτηση. Η Ελλάδα, σήμερα που συζητάμε, σύμφωνα με την έρευνα της Ευρωπαϊκής Στατιστικής Υπηρεσίας, παρουσιάζεται ουραγός στους στόχους βιώσιμης ανάπτυξης της Ευρωπαϊκής Ένωσης. 
Με βάση τα στοιχεία, η χώρα μας παίρνει κάτω από τη βάση στην εξάλειψη της φτώχειας, στην αξιοπρεπή εργασία και στο εισόδημα και ερχόμαστε σήμερα να κυρώσουμε ένα Πρωτόκολλο που έχει να ωφελήσει σε κάποια από αυτά για τα οποία εμείς απολογούμαστε στους Έλληνες πολίτες; Πρόκειται να τους προστατεύσει το περιβάλλον; Με μία Κυβέρνηση, ένα Υπουργείο, που προάγει συμβάσεις για να ωφεληθούν οι ιδιώτες, για να αποθηκεύουν το κοπανιστό διοξειδίου του άνθρακα, όταν εμείς καίμε τα δάση μας και γεμίζουμε την πατρίδα μας διοξείδιο του άνθρακα; Και όχι μόνο αυτό, καταστρέφουμε τα δάση μας κατά τέτοιο τρόπο, ώστε να μην μπορούν δωρεάν να ξεπλύνουν το διοξείδιο του άνθρακα που παράγουν οι γειτονικές χώρες οι οποίες δεν υπογράφουν αυτό το Πρωτόκολλο.
Τι είναι το Πρωτόκολλο; Είναι ένα Πρωτόκολλο που προστατεύει το περιβάλλον, είναι ένα Πρωτόκολλο που έχει να κάνει με την εκτίμηση των περιβαλλοντικών επιπτώσεων στο διασυνοριακό πλαίσιο; Ποιο διασυνοριακό πλαίσιο; Εμείς έχουμε επιλέξει να πληρώνουν οι Έλληνες πολίτες πανάκριβα το ρεύμα και την ενέργεια τους γιατί τα δικαιώματά μας, όσον αφορά με τη χρήση του λιγνίτη για παραγωγή ηλεκτρικής ενέργειας, το έχουμε παραχωρήσει εντός της Ευρωπαϊκής Ένωσης σε άλλα κράτη, το εξάγουμε στα Σκόπια. Τα Σκόπια βρίσκονται 5 χιλιόμετρα δίπλα από εκεί που καίνε τον δικό μας λιγνίτη και αγοράζουμε ρεύμα από αυτόν τον παραγωγό. Άρα, τι περιβαλλοντική προστασία μπορούμε να προσφέρουμε εμείς στους Έλληνες που έχουν υποστεί αυτή την ακρίβεια, γιατί επέλεξαν οι κυβερνήσεις να κάνουν πολιτικές που αρέσουν στους ολιγάρχες, γιατί μόνο αυτοί ωφελούνται από το πανάκριβο ρεύμα και να έχουμε δίπλα χώρες οι οποίες χρησιμοποιούν το λιγνίτη μας για να το εισάγουμε εμείς ως πανάκριβο ρεύμα.  
Συνεχίζω και μια άλλη τοποθέτηση. Λέτε εσείς, βάσει του σχεδίου νόμου που θέλετε να υποστηρίξουμε και να ψηφίσουμε, ότι έχει να κάνει με το διασυνοριακό πλαίσιο και δεν το έχει υπογράψει η Τουρκία. Αυτός δεν είναι ένας λόγος, στην ελληνική πολιτική, να μην υπογράψουμε εμείς κάτι που δεν το υπογράφει ένας γείτονας, ο οποίος είναι θρασύς, είναι επεκτατικός, είναι αιμοσταγής -λέω πάντα αυτό το χαρακτηρισμό- είναι κατακτητής στην Κύπρο, χωρίς να υπάρχει καμία διαδικασία να αναπτύξουμε εμείς τη δική μας εθνική πολιτική; Εμείς γιατί να παραχωρούμε μια τέτοια Σύμβαση που έχει να κάνει μεταξύ της Δύσεως και της Κίνας; Όλες αυτές οι συμβάσεις, για να μην ξεγελιόμαστε, ούτε αφορούν ούτε προστατεύουν το περιβάλλον, ούτε εμείς μπορούμε. Πιστεύει κανείς, σ’ αυτή την τραγική χώρα που βρισκόμαστε, εκτός από κάποιο πολιτικό κατεστημένο, τους τραπεζίτες και ορισμένους ολιγάρχες; Όλος ο υπόλοιπος λαός υποφέρει και υποφέρει γιατί θα του πούμε εμείς τί;  Πως το περιβάλλον, βάσει αυτής της σύμβασης το προστατεύουμε; Δεν αναφέρομαι


 
στις φωτιές, δεν αναφέρομαι στο ότι είναι περιβαλλοντικά ορθό, σωστό, νόμιμο και συνταγματικά τεκμηριωμένο να καίμε τα δάση και να φυτεύουμε γεννήτριες; Είναι σημαντικό ότι πρέπει να κάψουμε τα τριπλάσια δάση για να έχουμε τριπλάσιες ανεμογεννήτριες γιατί βάσει του Πρωθυπουργού πρέπει να τριπλασιάσουμε την παραγωγή από ΑΠΕ ανεμογεννήτριες; Πού θα γίνουν αυτά; Θα γίνουν σε ποιους χώρους;  Επομένως, όταν μια χώρα συστηματικά είναι αδύνατη, είναι αδύναμη να προστατεύσει το περιβάλλον και είναι υποκρισία να φέρνει νομοσχέδια που υποτίθεται ότι το προστατεύουν.
Αλλά να έρθουμε και στη διαδικασία εδώ μέσα στις χώρες στο «Άρθρο τέταρτο» όπου συγκεκριμένα λέει πάνω σε ποια προγράμματα και σε ποιους τομείς θα έχει κάποιες συνέπειες εφαρμογής αυτό το νομοσχέδιο. Και πάω και βλέπω, στον κατάλογο έργων, όπως αυτά περιγράφονται στο άρθρο 4 παράγραφος 2, και λέει στο Παράρτημα Ι, παράγραφος 5 «Εγκαταστάσεις για την εξόρυξη αμιάντου, για την κατεργασία και μεταποίηση αμιάντου και προϊόντων που περιέχουν αμίαντο». Σήμερα, στο Δήμο που μένω ήρθαν απέναντι και πήραν αμίαντο. Πήρανε δηλαδή ΕΛΕΝΙΤ. Το πήραν οι εργαζόμενοι με τα χέρια τους να πάνε να το βάλουν στη χωματερή. Αν εμείς σαν κράτος δεν έχουμε τη δυνατότητα να προστατεύσουμε τους εργαζομένους που είναι στους δήμους, δεν είμαστε σε θέση να προστατεύσουμε ακριβώς τους συμπολίτες μας για βασικά αποδεδειγμένα επιστημονικά, τεκμηριωμένα καρκινογόνα υλικά, των οποίων ο τρόπος διαχείρισης θέλει ειδικά πρωτόκολλα, φέρτε μου εσείς τώρα νομοσχέδια τέτοιου τύπου και είδους, τα οποία μπορούν να προστατεύσουν το περιβάλλον. Είναι καθαρά υποκρισία. Το νομοσχέδιο δεν έχει να κάνει με την προστασία του περιβάλλοντος. Βγάζω εκτός την παράμετρο που σημειώνεται παντού, θέμα προστασίας της υγείας. Σας ανέφερα ένα παράδειγμα πως δεν μπορούμε εμείς με τους κανόνες μας να προστατεύσουμε την υγεία των εργαζομένων και των πολιτών. 
Έρχομαι τώρα στην αξιολόγηση που κάνει το ίδιο το Υπουργείο, γιατί νομίζει ότι φέρνοντας ξαφνικά τα νομοσχέδια δεν θα προλάβουμε να τα διαβάσουμε. Προφανώς δεν τα διαβάζουμε όλα, γιατί σκοπός είναι να μην τα διαβάσουμε όλα, αλλά βλέπω τους τομείς νομοθέτησης. Πού έχει αντίκρισμα αυτό το νομοσχέδιο; αυτή η ενσωμάτωση του Πρωτοκόλλου; Έχεις στην εκπαίδευση; στον πολιτισμό; Από ό,τι γράφει εδώ η υπηρεσία που έχει ασχοληθεί με τη σύνταξη και την αξιολόγηση του νομοσχεδίου, όχι. Στην εθνική άμυνα; στην εξωτερική πολιτική; Όχι. Στην οικονομική, δημοσιονομική, φορολογική, πολιτική; Όχι. Πού έχει αντικείμενο; Στην ανάπτυξη και στην επενδυτική δραστηριότητα; Φτάνει αυτή η ανάπτυξη και η επενδυτική δραστηριότητα στον πολίτη; Ανεβάζει το προσδόκιμο της ζωής του, την ευδαιμονία του, της αισιοδοξίας του, την καλή υγεία του; Πουθενά. Επομένως, είναι μια Σύμβαση η οποία έρχεται να υπηρετήσει κρυφούς σκοπούς. Τίποτα από αυτά δεν είναι «αθώα», ούτε έγιναν επειδή το Υπουργείο δεν είχε δουλειά και τα έβγαλε από το συρτάρι. Όλα αυτά είναι ένα μια πλατφόρμα η οποία από μέσα υποκρύπτει αρχές και αξίες, όσον αναφορά τις οικονομικές υπεραξίες που θα έρθουν μέσα από την προστασία του περιβάλλοντος να εκμεταλλευτούν οι φίλοι και οι συνεργάτες της Κυβέρνησης.
Γιατί το λέω αυτό; γιατί όλα αυτά είναι προϋποθέσεις νομοσχεδίων που θα έρθουν πιο μετά, που θα είναι πιο συγκεκριμένα και δεν θα έχουν να κάνουν καθόλου με την προστασία του περιβάλλοντος, καθόλου με την υγεία των πολιτών, καθόλου με τα συμφέροντα των Ελλήνων πολιτών. Επομένως, εμείς επιφυλασσόμαστε για την Ολομέλεια, γιατί δεν έχει νόημα να πούμε πολύ περισσότερα. Θα είχε νόημα, αν πιστεύαμε ότι αυτή η Κυβέρνηση εκπροσωπεί νοιάζεται και αγωνιά για να γίνει η ζωή του Έλληνα πολίτη καλύτερη. Από τη στιγμή που δεν ενδιαφέρεται καθόλου γι’ αυτό, είτε από επιλογή, είτε από αδυναμία,


 
είτε από συμφέρον, αυτό ας το αποδείξουν εκείνοι, εμείς μένουμε με τα στοιχεία που τα στοιχεία λένε ότι πάλι, αποκτήσαμε μια πρωτιά και θέλω να κλείσω με αυτό, για να καταγραφεί και να φανεί. Ποια είναι η πρωτιά; Ότι βάσει με την έρευνα της Ευρωπαϊκής Στατιστικής Υπηρεσίας παρουσιαζόμαστε ουραγός στους στόχους Βιώσιμης Ανάπτυξης Ευρωπαϊκής Ένωσης. Με βάση αυτά τα στοιχεία η χώρα μας παίρνει κάτω από τη βάση στην εξάλειψη της φτώχειας, στην αξιοπρεπή εργασία και στο εισόδημα και γι’ αυτό μόνη υπεύθυνη είναι η Νέα Δημοκρατία. 
Ευχαριστώ.
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Ευχαριστούμε και εμείς κύριε συνάδελφε. Τον λόγο έχει ο Ειδικός Αγορητής της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», κ. Καζαμίας. 
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΘΕΥΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»: Ευχαριστώ κύρια Πρόεδρε. 
Έχουμε σήμερα μπροστά μας, την Κύρωση του Πρωτοκόλλου για την στρατηγική περιβαλλοντική εκτίμηση στη Σύμβαση της Οικονομικής Επιτροπής του ΟΗΕ για την Ευρώπη και αυτό έρχεται τη στιγμή που η κοινωνία υφίσταται τις επιπτώσεις έργων που υποτίθεται, ότι πληρούσαν τις περιβαλλοντικές προδιαγραφές και για τα οποία οι τοπικές κοινωνίες διαμαρτύρονταν. Με άλλα λόγια, εδώ υπάρχει ένα οξύμωρο. Από τη μια πλευρά φαίνεται πως η Κυβέρνηση μετά από καθυστέρηση πολλών ετών, και θα αναφερθώ σε αυτό στη συνέχεια, θυμήθηκε πως υπάρχουν εδώ πρωτόκολλα του ΟΗΕ για την προστασία του περιβάλλοντος και αυτό έρχεται τη στιγμή που στην πραγματικότητα, στην πράξη, η χώρα μας αντιμετωπίζει περιβαλλοντικά προβλήματα τεραστίων διαστάσεων. 
Αναφέρομαι συγκεκριμένα σε ζητήματα, όπως είναι οι πυρκαγιές και είχαμε πάλι τον Αύγουστο την καταστροφική πυρκαγιά στην Αττική. Εδώ πρέπει να θυμίσω ότι η στάση της Κυβέρνησης μέχρι σήμερα, είναι μια στάση αποφυγής των ευθυνών. Συγκεκριμένα αναφέρομαι στο γεγονός, ότι η Πρόεδρος της Πλεύσης Ελευθερίας στις 14 Αυγούστου υποστήριξε την πρόταση του Αρχηγού του ΠΑΣΟΚ, κ. Ανδρουλάκη, να γίνει προ ημερησίας διατάξεως συζήτηση στη Βουλή, με θέμα την καταστροφική πυρκαγιά της Αττικής. Είχε πάρει τότε, την προφορική διαβεβαίωση του Προέδρου της Βουλής, ότι αυτό θα γίνει στις αρχές του Σεπτεμβρίου. Βρισκόμαστε στις αρχές Σεπτεμβρίου και στη Διάσκεψη των Προέδρων που έλαβε χώρα στις 14:00 μ.μ. σήμερα, στην οποία παραβρέθηκα, η κυρία Κωνσταντοπούλου έθεσε ξανά το θέμα και τώρα μαθαίνουμε ότι προγραμματίζεται, ενδεχομένως, να γίνει μια τέτοια συζήτηση αργότερα, μέσα στο Σεπτέμβριο. Με άλλα λόγια τα επείγοντα θέματα που αφορούν την κοινωνία και τις περιβαλλοντικές καταστροφές, τις οποίες αντιμετωπίζει η κοινωνία αναβάλλονται και ξαφνικά φαίνεται, ότι δίνετε προτεραιότητα σε ζητήματα τα οποία χρονίζουν για πάρα πολύ μεγάλο χρονικό διάστημα και τα οποία σε μεγάλο βαθμό, όπως αυτή η Κύρωση του Πρωτοκόλλου, είναι διαδικασίες που μας ενδιαφέρουν μόνο στα χαρτιά. Θα εξηγήσω και συγκεκριμένα το γιατί φοβόμαστε πως όλη αυτή η διαδικασία είναι μια διαδικασία για τα μάτια και για τα χαρτιά.
Επίσης, υπάρχει ένα άλλο ζήτημα το οποίο ανέφεραν και οι συνάδελφοι προηγουμένως. Το τεράστιο ζήτημα του Παγασητικού και των νεκρών ψαριών στον Παγασητικό. Εικόνες οι οποίες μας έχουν σοκάρει όλους και οι οποίες έχουν κάνει το γύρο του κόσμου. Τα τελευταία ρεπορτάζ που μιλούν για ανάσυρση 270 τόνων νεκρών ψαριών και τα διεθνή ειδησεογραφικά πρακτορεία -και τα ρεπορτάζ μιλούν για το γεγονός ότι υπάρχει αυτή τη στιγμή μία προσπάθεια εξεύρεσης των αιτίων και των ευθυνών γι’ αυτή την τεράστια οικολογική καταστροφή για την οποία οι τοπικές κοινωνίες προειδοποιούσαν από καιρό. Και όμως, οι αιτίες και οι ευθύνες δεν λαμβάνονται από κανέναν. Υπάρχει μία δημόσια συζήτηση στην οποία ο ένας ρίχνει τις ευθύνες πάνω στον άλλον.
Στην περίπτωση του Παγασητικού πρέπει να υπογραμμίσω ότι η Πλεύση Ελευθερίας, προτού ακόμη μπει στη Βουλή, δηλαδή όταν ήταν εξωκοινοβουλευτικό κόμμα, είχε υποστηρίξει τα κινήματα και τους κατοίκους της Μαγνησίας, οι οποίοι διαμαρτύρονταν εντόνως για την εγκληματική αμέλεια που έχει υπάρξει από την δημοτική αρχή εκεί για τα ζητήματα του Παγασητικού και του περιβάλλοντος και τα οποία η Κυβέρνηση δεν έδειξε ιδιαίτερη ευαισθησία, ούτε τότε, ούτε φαίνεται να δείχνει τώρα, αφήνοντας τη συζήτηση να εκτυλιχθεί ανάμεσα στους διάφορους τοπικούς φορείς.  
Πρέπει να τονίσω, και αυτό το κάνω ως ένα πλαίσιο για την συζήτηση που θα ακολουθήσει σε σχέση με το Πρωτόκολλο που έρχεται προς Κύρωση, ότι η Πλεύση Ελευθερίας είναι με το περιβάλλον, είμαστε υπέρ της προστασία των οικοσυστημάτων και των κοινωνικών κινημάτων που αγωνίζονται για την προστασία του περιβάλλοντος και, από την άλλη, είμαστε κατά της προσχηματική πράσινης ανάπτυξης, κατά των προσχηματικών μέτρων που λαμβάνονται για να εμφανίζονται ότι προστατεύουν το περιβάλλον, ιδίως από την πλευρά της Κυβέρνησης και μας ενδιαφέρει ιδιαιτέρως τι γίνεται στην πράξη. 
Θα εστιάσω, τώρα, στο συγκεκριμένο Πρωτόκολλο γιατί είναι κατά τέτοιο τρόπο παρουσιασμένο από την ελληνική Κυβέρνηση, όχι από τον ΟΗΕ, με έναν τρόπο που δείχνει ότι δεν υπάρχει καμία πραγματική πρόθεση να εφαρμοστεί αυστηρά. 
Αρχικά πρέπει να πω ότι υπάρχει μια πολυετής καθυστέρηση. Το Πρωτόκολλο που έχουμε μπροστά μας είναι ένα Πρωτόκολλο σε μία Σύμβαση του 1991 η οποία υπεγράφη στη Φινλανδία και η οποία κυρώθηκε με τον ν.2540/1997 στη χώρα μας. Το 2003 υπήρξε στο Κίεβο η υπογραφή του Πρωτοκόλλου, δηλαδή 21 χρόνια πριν και τώρα, το 2024, έρχεται σε Κύρωση στην Ελλάδα, με τεράστια καθυστέρηση. Η Σύμβαση αυτή έχει σκοπό να κάνει περιβαλλοντική αποτίμηση μεγάλων δραστηριοτήτων προτού αυτές πραγματοποιηθούν και να γνωστοποιούνται, αυτές οι περιβαλλοντικές αποτιμήσεις, στα άλλα κράτη-μέλη της Σύμβασης. Με άλλα λόγια, η ιδέα είναι ότι μεγάλα σχέδια και project τα οποία έχουν σημαντικές περιβαλλοντικές επιπτώσεις πρέπει να γνωστοποιούνται προτού υλοποιηθούν, να γίνουν περιβαλλοντικές μελέτες στρατηγικού χαρακτήρα και αυτές να γνωστοποιηθούν στα άλλα κράτη-μέλη της Σύμβασης, ούτως ώστε να μπορούν και αυτά να λάβουν τα απαραίτητα μέτρα, να εκφράσουν τις απαραίτητες απόψεις και να διατυπώσουν και τα αιτήματα, ούτως ώστε να αποφευχθεί η περιβαλλοντική καταστροφή σε διασυνοριακό επίπεδο. 
Το Πρωτόκολλο που έρχεται τώρα στη Βουλή, στην πραγματικότητα επαναλαμβάνει πάρα πολλά από τα άρθρα τα οποία υπάρχουν στην αρχική Σύμβαση του 1991 και η οποία κυρώθηκε το 1997 και την έχω εδώ μπροστά μου και στα αγγλικά και στα ελληνικά. Εάν διαβάσετε το Πρωτόκολλο και το συγκρίνετε υπάρχει μεγάλη αλληλοεπικάλυψη στα άρθρα. Αυτό τι δείχνει; Δείχνει ότι ο νόμος του 1997 δεν εφαρμόστηκε ικανοποιητικά όχι μόνο, ενδεχομένως, από την Ελλάδα αλλά και από άλλα κράτη και γι’ αυτό η Οικονομική Επιτροπή του ΟΗΕ για την Ευρώπη έκρινε ότι πρέπει να ενισχύσει ορισμένα από αυτά τα άρθρα παρουσιάζοντας το Πρωτόκολλο. Αλλά δεν είναι μόνο αυτό που δείχνει ότι η εφαρμογή είναι ένα τεράστιο πρόβλημα. 


 
Οι τομείς τους οποίους το περιλαμβάνει Πρωτόκολλο, σύμφωνα με το άρθρο 4, πρόκειται για τομείς στους οποίους όταν γίνει ένα μεγάλο έργο θα πρέπει να διεξαχθεί περιβαλλοντική μελέτη και να γνωστοποιηθεί προτού αυτό γίνει και είναι οι τομείς της γεωργίας, της δασοκομίας, της αλιείας, της ενέργειας, της βιομηχανίας, των μεταφορών, της περιβαλλοντικής ανάπτυξης, της διαχείρισης αποβλήτων, της διαχείρισης υδάτων, των τηλεπικοινωνιών, του τουρισμού, της πολεοδομίας και χωροταξίας και ούτω καθεξής. Πρόκειται για ένα τεράστιο φάσμα τομέων που, πράγματι, όταν γίνονται εκεί μεγάλα έργα, αυτά έχουν τεράστιες ή δυνητικά τεράστιες περιβαλλοντικές επιπτώσεις.
Η κριτική που ασκεί η Πλεύση Ελευθερίας εστιάζει σε τρία κεντρικά σημεία. Το πρώτο αφορά το γεγονός ότι υπάρχει μεγάλο θέμα εφαρμογής. Θεωρούμε ότι εδώ, η ίδια η Σύμβαση έχει ένα χαλαρό χαρακτήρα διότι, σύμφωνα με το κείμενό της, το κάθε κράτος-μέλος είναι που θα αποφασίσει ποια είναι τα σημαντικά και τα λιγότερο σημαντικά έργα με περιβαλλοντικές επιπτώσεις. Δηλαδή, αν η Ελλάδα ή κάποια γειτονική χώρα της Ελλάδας αποφασίσει ότι ένα έργο δεν έχει σημαντικές περιβαλλοντικές επιπτώσεις, δεν εκπονεί το στρατηγικό σχεδιασμό και δεν γνωστοποιεί τις περιβαλλοντικές επιπτώσεις που εμφανίζονται σύμφωνα με την αποτίμηση που γίνεται από την εν λόγω έκθεση. Αυτό δίνει στα κράτη-μέλη τη δυνατότητα αν θέλουν να αποσιωπούν περιπτώσεις έργων και σχεδίων τα οποία έχουν σημαντική περιβαλλοντική επίπτωση και συνεπώς να μην λαμβάνονται τα απαραίτητα μέτρα σε συνεργασία με τα άλλα κράτη για την αντιμετώπιση αυτών των επιπτώσεων. Αυτό βρίσκεται στη Σύμβαση και είναι ένα προβληματικό στοιχείο, γιατί δίνει τη δυνατότητα στις κυβερνήσεις να μην αναλαμβάνουν πλήρως τις ευθύνες τους για έργα τα οποία έχουν δυνητικά σοβαρές επιπτώσεις πάνω στο περιβάλλον.  
Το δεύτερο σημείο κριτικής που ασκεί η Πλεύση Ελευθερίας και αυτό αφορά πολύ περισσότερο την εφαρμογή της αρχικής Σύμβασης που μπήκε με νόμο το 1997, αλλά και την πρόβλεψη για την εφαρμογή του Πρωτοκόλλου αυτού από την Ελληνική Κυβέρνηση. Αυτό είναι ένα εσωτερικό θέμα που έχουμε και είναι το εξής. Σύμφωνα με τα άρθρα 6 και 7 της Σύμβασης γίνεται σαφές ότι κάθε Μέρος πρέπει να ορίζει ποια σχέδια και προγράμματα πρέπει να υποβάλλει και πρέπει επίσης να το κάνει αυτό με έναν τρόπο που να λαμβάνει υπόψη τις απαραίτητες προϋποθέσεις για την εκπόνηση μιας ικανοποιητικής περιβαλλοντικής μελέτης. 
Ήθελα να ρωτήσω, από το 1997 που υπάρχει αυτός ο νόμος, η ίδια απαίτηση υπάρχει και στη Σύμβαση του 1991 που είναι με νόμο του 1997, ήθελα να ρωτήσω την κυρία Υφυπουργό πόσες Εκθέσεις έχουν υποβληθεί από τη χώρα μας από το 1997 μέχρι σήμερα στο πλαίσιο, όχι του Πρωτοκόλλου, αλλά της Σύμβασης, η οποία και αυτή ζητά να υποβάλλονται μελέτες σε άλλα κράτη μέλη του ΟΗΕ. Έχει υποβληθεί καμία; Πόσες; Και πάνω σε ποια έργα; Αυτά τα στοιχεία, αν ήσασταν σοβαροί στον τρόπο εφαρμογής αυτού του Πρωτοκόλλου αλλά και του προηγούμενου νόμου που βασίζεται στη σύμβαση της Εspoo, θα έπρεπε να υπήρχαν στην Αιτιολογική Έκθεση. Να υπήρχε ένας απολογισμός του πώς έχει εφαρμοστεί μέχρι τώρα η ΣΎΜΒΑΣΗ και τι έρχεται να κάνει επιπλέον το Πρωτόκολλο αυτό. Δεν υπάρχει απολύτως τίποτα, όσον αφορά τις περιβαλλοντικές μελέτες στην Αιτιολογική Έκθεση. Αν έχετε άλλα στοιχεία παρακαλούμε πάρα πολύ να τα παρουσιάσετε στην Επιτροπή για να γνωρίζουμε πώς εφαρμόζονται αυτές οι Συμβάσεις και αυτά τα Πρωτόκολλα. Είναι πράγματα τα οποία έχουν ουσία ή γίνονται μόνο για να γεμίζονται χαρτιά και να φαίνεται ότι



 
η Κυβέρνηση συμμετέχει σε συνεργασία με άλλα κράτη μέλη για την αντιμετώπιση των περιβαλλοντικών επιπτώσεων σημαντικών έργων;
Επίσης, υπάρχει ένα ζήτημα σύμφωνα με το Πρωτόκολλο στο σημείο που λέει «κάθε Μέρος λαμβάνει τα αναγκαία νομοθετικά, κανονιστικά και άλλα κατάλληλα μέτρα για την εφαρμογή των διατάξεων του παρόντος Πρωτοκόλλου εντός ενός σαφούς και διαφανούς πλαισίου». Η Βουλή έχει μπροστά της τα αναγκαία νομοθετικά μέτρα, πράγματι είναι αυτό που ψηφίζουμε. Τα αναγκαία κανονιστικά και άλλα κατάλληλα μέτρα που προβλέπει το Πρωτόκολλο πότε θα παρουσιαστούν; Έχετε κάνει κάποιο σχεδιασμό για να τα παρουσιάσετε αυτά; Γιατί εκεί είναι που κρίνεται η εφαρμογή. Δεν κρίνεται η εφαρμογή στο να λάβετε τα αναγκαία νομοθετικά μέτρα, αλλά τα κανονιστικά και τα άλλα μέτρα για την εφαρμογή των διατάξεων. Θα θέλαμε και την άποψη της Κυβέρνησης ως προς αυτό. Έχετε κάποιο σχεδιασμό;
Τέλος, πρέπει να πω ότι υπάρχει μια διαδικασία που προβλέπεται στο Πρωτόκολλο, που είναι καινούργια σε σχέση με τη σύμβαση του 1999. Αυτή βρίσκεται στο άρθρο 8 και λέει ότι, όταν γίνονται σημαντικά έργα με προβλεπόμενες περιβαλλοντικές επιπτώσεις, πρέπει να υπάρχει δημόσια συμμετοχή. Η δημόσια συμμετοχή σημαίνει ότι πρέπει αυτά τα έργα να βγαίνουν σε δημόσια διαβούλευση και να ερωτώνται οι περιβαλλοντικοί φορείς της περιοχής -και ενδεχομένως σε εθνικό επίπεδο- που αφορούν αυτά τα έργα, να διατυπώσουν την άποψή τους για το τι περιβαλλοντικές επιπτώσεις που ενδέχεται να έχουν.  
Ως Πλεύση Ελευθέριας, μας κάνει ιδιαίτερη εντύπωση ότι ενώ το άρθρο 8 του Πρωτοκόλλου που συζητάμε κάνει ιδιαίτερη μνεία για τη συμμετοχή κοινωνικών φορέων στη διαδικασία, έχει υιοθετηθεί από τη Βουλή μια διαδικασία Κύρωσης της Σύμβασης αυτής, η οποία δεν περιέχει συνεδρίαση με ακρόαση φορέων. Θεωρούμε ότι θα έπρεπε εξαιτίας αυτού του άρθρου να υπάρχει μια διαδικασία, στην οποία να συμμετέχουν οι φορείς και να διατυπώσουν την άποψή τους για το πως πιστεύουν στο εξής ότι πρέπει η Κυβέρνηση και το νομοσχέδιο και το απαραίτητο νομοθετικό και κανονιστικό πλαίσιο, να τους εντάσσει διαρκώς στο να εκπονούνται περιβαλλοντικές εκθέσεις για όλα τα μεγάλα έργα και πρότζεκτ, τα οποία προγραμματίζουν και η παρούσα και οι μελλοντικές κυβερνήσεις, ούτως ώστε να γίνεται η σωστή αποτίμηση των επιπτώσεων τους και αυτό να μοιράζεται και στα άλλα κράτη-μέλη της Οικονομικής Επιτροπής του ΟΗΕ για την Ευρώπη.   
Κλείνοντας, κυρία Πρόεδρε, θα ήθελα να πω ότι η Πλεύση Ελευθέριας για τους λόγους που εκθέσαμε, διατυπώνει επιφυλάξεις για τον τρόπο εφαρμογής αυτής της Σύμβασης -του Πρωτοκόλλου συγκεκριμένα- και θα επιφυλαχθούμε για την τελική μας απόφαση στη συνεδρίαση της Ολομέλειας. 
Σας ευχαριστώ.
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Ευχαριστούμε πολύ. Συνεχίζουμε δίνοντας τον λόγο στον κ. Δημητριάδη.
ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»): Ευχαριστώ πολύ κυρία Πρόεδρε. 
Κυρία Υφυπουργέ, κυρίες και κύριοι συνάδελφοι Βουλευτές, να ευχηθώ κι εγώ με τη σειρά μου καλή Κοινοβουλευτική Περίοδο. Να τονίσω πως επειδή σήμερα έχουμε ένα σχέδιο νόμου του Υπουργείου Περιβάλλοντος και Ενέργειας, δεν θα μπορούσα να μην κάνω μια σύντομη παρένθεση αναφερόμενος στο τι συνέβη φέτος το καλοκαίρι σε επίπεδο περιβάλλοντος. 



 
Δυστυχώς, για ακόμη μία χρονιά είχαμε καταστροφικές πυρκαγιές. Στην Αττική όλοι είδαμε ότι το πύρινο μέτωπο έφτασε 11 χιλιόμετρα από το κέντρο της Αθήνας και κάηκε μια έκταση σε ένα εύρος 35 χιλιομέτρων. Δυστυχώς όμως, δεν είχαμε φωτιές μόνο στην Αττική. Ειδικά φέτος επλήγη πάρα πολύ και η Ανατολική Μακεδονία. Είχαμε 2 φωτιές στην περιοχή των Σερρών, στο όρος Όρβηλος, η οποία με κάποιες διακοπές διήρκεσε 29 ημέρες προκαλώντας την αγανάκτηση του Δημάρχου Σιτικής, ο οποίος προέβη σε διαμαρτυρία λέγοντας πως για περίπου 5-6 ημέρες δεν είχε εναέρια μέσα, δεδομένου ότι η φωτιά είχε εκδηλωθεί σε εξαιρετικά δύσβατο σημείο, στο οποίο υπήρχαν και ναρκοπέδια. Επίσης, είχαμε φωτιά στο Όρος Μενοίκιο, αλλά και σε δύο άλλες περιοχές του Νομού Δράμας, στο Όρος Φαλακρό και στο Όρος Παγγαίο, η οποία ευτυχώς έσβησε λόγω της βροχόπτωσης.  
Δυστυχώς, λοιπόν, για ακόμη μία φορά παρά τις διαβεβαιώσεις περί κατάλληλης προετοιμασίας και περί ετοιμότητας, ακόμη μία φορά πιαστήκαμε ανέτοιμοι και δεν ξέρω τι πρέπει να γίνει ώστε κάποια στιγμή να έχουμε τα κατάλληλα μέτρα ώστε να προλαμβάνουμε τις φωτιές και να τις εντοπίζουμε εν τη γενέσει τους. 
Να πω ότι, μιλώντας με κάτοικο της Ανατολικής Αττικής, μου εκμυστηρεύτηκε ότι είχαν έλθει πυροσβέστες από άλλες περιοχές της χώρας, όχι από την περιοχή της Αττικής, οι οποίοι ναι μεν είχαν τη διάθεση να κατασβήσουν τη φωτιά, δεν γνώριζαν όμως πού να πάνε, διότι δεν είχαν πουθενά έναν χάρτη με τους δασικούς δρόμους. Σε πολλές περιοχές δεν είναι χαρτογραφημένοι οι δασικοί χάρτες. Επομένως, ερχόταν οι άνθρωποι με τα πυροσβεστικά, δεν ήξεραν όμως πού να πάνε. Είναι και αυτό ένα μεγάλο πρόβλημα. Δεν είχαν την απαραίτητη γνώση για το πού θα κατευθυνθούν για να σβήσουν τη φωτιά. Πέρα λοιπόν από την υποστελέχωση της Πυροσβεστικής Υπηρεσίας, των δασαρχείων,  αλλά και γενικότερα την έλλειψη εναέριων μέσων, έχουμε και πάρα πολλές περιπτώσεις πυροσβεστών, οι οποίοι ναι μεν πηγαίνουν σε μια περιοχή, χωρίς όμως να δίνονται οι απαραίτητες οδηγίες. Είναι και αυτό ένα από τα σφάλματα στην προετοιμασία. 
Επίσης είχαμε πρόσφατα και την μεγάλη οικολογική καταστροφή στον Παγασητικό, όπου μετά μεγάλης μου λύπης είδα να γίνεται ένα γαϊτανάκι ευθυνών. Ο Δήμαρχος Βόλου επέρριπτε την ευθύνη στην Περιφέρεια, η Περιφέρεια στο Υπουργείο και το Υπουργείο στην Τοπική Αυτοδιοίκηση. Όλοι δηλαδή αποποιούνταν την ευθύνη και κανένας δεν την αναλάμβανε γι’ αυτό το οποίο συνέβη. Κάτι πρωτοφανές. Ήδη έχω διαβάσει πως έχουν περισυλλεγεί 270 τόνοι νεκρών ψαριών. Ο Παγασητικός έχει γίνει «νεκροταφείο ψαριών», με τεράστιες οικολογικές και οικονομικές συνέπειες για την περιοχή. Έχω μιλήσει με κατοίκους του Βόλου, μου έχουν εκφράσει όλοι την απόγνωσή τους. Μάλιστα, να πω πως ενώ υπάρχουν αποτεφρωτήρια ψαριών στη Λάρισα, ο Δήμος Ρήγα Φεραίου πήρε την απόφαση να θάψει κάποιους τόνους νεκρών ψαριών, γιατί λέει «δεν έχει χώρο στα αποτεφρωτήρια», πράγμα το οποίο προκάλεσε και τις διαμαρτυρίες πάρα πολλών κατοίκων. 
Εδώ, λοιπόν, να πω πως δε μπορώ να μην αναδείξω αυτά τα ζητήματα, διότι σχετίζονται με το περιβάλλον, το οποίο, δυστυχώς, κάθε καλοκαίρι και κάθε χρόνο στην Ελλάδα υποβαθμίζεται και κάποια στιγμή πρέπει να μπει κι ένα τέλος σε αυτόν τον κατήφορο. Πρέπει να γίνουν αποφασιστικές τομές. 
Σχετικά τώρα με το σχέδιο νόμου το οποίο συζητάμε σήμερα. Το συγκεκριμένο σχέδιο νόμου προβλέπει την Κύρωση του Πρωτοκόλλου για τη στρατηγική περιβαλλοντική εκτίμηση στη Σύμβαση της Οικονομικής Επιτροπής των Ηνωμένων Εθνών για την Ευρώπη με τίτλο «για την εκτίμηση των περιβαλλοντικών επιπτώσεων σε διασυνοριακό πλαίσιο», το οποίο έχει κυρωθεί με το ν. 2540/1997. Εδώ να τονίσω πως το συνημμένο πρωτόκολλο υπεγράφη το


 
Μάρτιο του 2003 και έρχεται προς κύρωση 21 χρόνια μετά. Κατά την άποψή μου είναι πάρα πολύ μεγάλη η καθυστέρηση. Για την ακρίβεια, προσωπικά θεωρώ πως είναι μια απαράδεκτη καθυστέρηση για την κύρωση ενός τέτοιου σημαντικού πρωτοκόλλου.  
Επιπλέον, να τονίσω πως η Σύμβαση, στην οποία αναφέρεται η Σύμβαση Εspoo,  που υπογράφτηκε το 1991 και κυρώθηκε το 1997, δεν έχει υπογραφεί από την Τουρκία, όπως ειπώθηκε και από άλλους συναδέλφους, με αποτέλεσμα σήμερα η Τουρκιά να το εκμεταλλεύεται και να δημιουργεί έναν πυρηνικό αντιδραστήρα στο Ακούγιου με σοβαρές περιβαλλοντικές συνέπειες και σοβαρό κίνδυνο για την περιοχή, δεδομένου ότι είμαστε σε μια σεισμογενή περιοχή. Μάλιστα, δράττομαι της ευκαιρίας να αναρωτηθώ, για ποιο λόγο εμείς δεν το κάνουμε καταγγελία; Δε μπορεί, λοιπόν, μια χώρα, η Τουρκία, να εκμεταλλεύεται αυτό το κενό, να μην κυρώνει αυτή τη Σύμβαση και σήμερα να δημιουργεί έναν πυρηνικό αντιδραστήρα, ο οποίος όχι μόνο εγκυμονεί σοβαρούς κινδύνους για την περιοχή, αλλά μπορεί κάλλιστα να δημιουργήσει και πυρηνικά όπλα με βάση αυτό. Αυτά θα πρέπει να τα δούμε κάποτε σοβαρά.
Η λογική του συγκεκριμένου Πρωτοκόλλου, αλλά και της Σύμβασης -στην οποία επαναλαμβάνονται και πάρα πολλά άρθρα- είναι πως όταν πρόκειται να γίνει ένα έργο που θα έχει σοβαρές περιβαλλοντικές επιπτώσεις, θα πρέπει τα συμβαλλόμενα μέρη να το γνωστοποιούν στα υπόλοιπα κράτη. Εδώ, όμως, να τονίσω πως υπάρχουν 2 προβλήματα. Πρώτο, το πώς θα εφαρμοστεί, πώς θα υλοποιηθεί αυτό το πρωτόκολλο. Δεδομένου ότι υπάρχει μια πολύ μεγάλη χαλάρωση, ουσιαστικά, δίνει στα κράτη-μέλη τη διακριτική ευχέρεια να επιλέγουν ποια είναι τα έργα, τα οποία θεωρούνται «μείζονος σημασίας για το περιβάλλον» και ποια όχι. Επομένως, λοιπόν, θα μπορούν, κάλλιστα, να παραλείπουν, να αναφερθούν σε κάποια, γνωστοποιήσουν κάποια μείζονος σημασίας έργα στα συμβαλλόμενα μέρη, στα υπόλοιπα κράτη. Δεύτερο πρόβλημα είναι πως ενώ μεν παρέχει στη Βουλή τη νομοθετική δυνατότητα για κύρωση του Πρωτοκόλλου, δε μας διευκρινίζει ποιο είναι το κανονιστικό πλαίσιο, πως δηλαδή θα ορίζεται σε κανονιστικό επίπεδο αυτό το Πρωτόκολλο. Δηλαδή, ουσιαστικά, εδώ πέρα επαφίεται στις εκάστοτε Κυβερνήσεις ο τρόπος, με τον οποίο θα υλοποιηθεί και θα εφαρμοστεί το σημερινό πρωτόκολλο.  
Εμείς, εκφράζουμε τον προβληματισμό μας, γιατί πολύ φοβόμαστε πως σε πολλές περιπτώσεις, ενδεχομένως, αυτή η χαλαρότητα και τα κενά του νόμου που προβλέπει το συγκεκριμένο Πρωτόκολλο ίσως να δώσουν ευκαιρία στις Κυβερνήσεις να κάνουν κατάχρηση αυτών των κενών και σε πολλές περιπτώσεις να μη γνωστοποιούν κάποια σοβαρά έργα που θα έχουν σοβαρές επιπτώσεις στα υπόλοιπα συμβαλλόμενα μέρη. Θεωρούμε λοιπόν πως αυτή η αοριστία είναι πάρα πολύ σοβαρή και επιφυλασσόμαστε να τοποθετηθούμε στην Ολομέλεια.
Ευχαριστώ πάρα πολύ.
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Ευχαριστούμε πολύ. Με την ομιλία του κ. Δημητριάδη, ολοκληρώθηκε ο κύκλος των Εισηγητών και των Ειδικών Αγορητών. 
Έχει ζητήσει τον λόγο ο συνάδελφος από την Κ.Ο. «ΣΠΑΡΤΙΑΤΕΣ», ο κ. Ιωάννης Κόντης. Παρακαλώ έχετε τον λόγο για 5’. 
ΙΩΑΝΝΗΣ ΚΟΝΤΗΣ: Ευχαριστώ, κυρία Πρόεδρε. 
Κυρία Υφυπουργέ, κυρίες και κύριοι συνάδελφοι, δράττομαι της ευκαιρίας να πω δυο πράγματα. Δε θα μιλούσα, αφού τα περισσότερα τα κάλυψε ο Αγορητής μας, αλλά επειδή για ένα τόσο σοβαρό θέμα κάνουμε 1 μόνο συνεδρίαση της Επιτροπής, και στην Ολομέλεια πάλι το ίδιο θα είναι «σκουπίστε και τελειώσαμε». Πιστεύω ότι αυτά τα θέματα που θεωρητικά θέλουμε να λύσουμε και η συγκεκριμένη ενσωμάτωση θα έπρεπε να είχε μεγαλύτερη διάρκεια επεξεργασίας στις επιτροπές, μεγαλύτερη προσοχή και λεπτομέρειες στα κανονιστικά σημεία της - όπως είπαν και προηγούμενοι συνάδελφοι - γιατί τόσα χρόνια ακούμε, συζητάμε, από το Ρίο το 1992 μέχρι το Κιότο που πήγαμε παντού για τα θέματα περιβάλλοντος. Έχουμε φτιάξει ένα «τέρας» στο μυαλό μας, το οποίο είναι η κλιματική αλλαγή, και που σε ένα μεγάλο βαθμό συμφωνούμε ότι υφίσταται κάποια αλλοίωση του κλίματος, αλλά οφείλεται σε άλλα θέματα τα οποία εμείς δε φροντίζουμε να θεραπεύσουμε. 
Όταν καίγονται τα βουνά και οι δρυμοί μας και αφανίζονται τα δέντρα, λογικό είναι με τις βροχές να δημιουργούνται πλημμύρες, λογικό είναι να μη συγκρατούνται τα ύδατα και να μην αυξάνει ο οξυγονούχος ορίζοντας, με τον τρόπο που λειτουργούσε νωρίτερα, με την απορρόφηση από τα δέντρα και την προσφορά σε οξυγόνο. Σήμερα βλέπουμε να κατεβαίνει ό,τι βρέξει, να μη το κρατάνε ούτε δέντρα ούτε τίποτα και να πηγαίνουν κατευθείαν όπου βρουν διέξοδο.  
Αυτά, λοιπόν, είναι θέματα τα οποία ακούμε, αλλά δεν έχουμε δει ποτέ πραγματικές λύσεις και προτάσεις. Κάθε φορά ακούμε κάποιες αόριστες προτάσεις, ακόμα και αυτή η ενσωμάτωση όλη από την αρχή μέχρι το τέλος είναι μια αοριστία, την οποία και εγώ μπορώ να γράψω στο πόδι σε δύο ώρες. Αυτή είναι η πραγματικότητα, δεν νομίζω ότι έχετε λόγο να αντιδράτε. Θέλουμε να δούμε πραγματικά ποιες είναι αυτές οι προτάσεις, ποια είναι τα κανονιστικά πλαίσια που θα μας κάνουν επιτέλους, 21 χρόνια μετά την υπογραφή  της Σύμβασης αυτής, την οποία ενσωματώνουμε, να δούμε πώς μπορούν να λυθούν αυτά τα προβλήματα.  
Εδώ βρισκόμαστε τόσες μέρες μετά από τη ζημιά στον Παγασητικό και δεν ξέρουμε τι την προκάλεσε. Κυρία Υφυπουργέ, έχετε υπόψη σας για να μας πληροφορήσετε τι έχει προκαλέσει αυτή τη ζημιά στον Παγασητικό; Έχετε καταλήξει κάπου, οι επιστήμονες σας, οι τεχνοκράτες σας, οι περιφερειάρχες; Ακούμε τον καθένα να εκφέρει μια γνώμη. Κάποιος έφτασε να λέει ότι είναι ένα φαινόμενο σαν της Φουκουσίμα, το οποίο οφείλεται σε ραδιενέργεια. Ο καθένας λέει «το μακρύ του και το κοντό του». Δεν πρέπει να πληροφορηθούν πρώτιστα οι κάτοικοι της περιοχής και της ευρύτερης περιοχής, οι αλιείς, αυτοί που ζουν εκεί, αυτοί που φοβούνται για την ποιότητα των υδάτων, αυτοί που φοβούνται για το περιβάλλον όπου ζουν, εμείς οι Έλληνες; Τι έχει προκαλέσει αυτή την τεράστια οικολογική καταστροφή, την οποία όσο και να θέλουμε δεν μπορούμε να μικρύνουμε, γιατί είναι τεράστια και δεν ξέρουμε τι θα επιφέρει στη υποθαλάσσια διατροφική αλυσίδα. 
Όλο λέμε αόριστα για το κλίμα, την κλιματική αλλαγή και «τρέχα-γύρευε», ό,τι γίνει. Έβρεξε προχθές για μία ώρα στην Αθήνα και μας μιλούσαν οι μετεωρολόγοι για δέκα μέρες άσχημα φαινόμενα. Μία ώρα βροχή, βροχή την οποία εγώ θυμάμαι μικρός την είχαμε επί τετραήμερα και πενθήμερα και μας μίλησαν για τρομερά φαινόμενα και κλιματική αλλαγή. Τι ήταν αυτή η βροχή; Μια ώρα βροχή, έστω μεγάλης έντασης, είναι κλιματική αλλαγή και τρομερά φαινόμενα; Ας καθαρίσουμε τις υπόγειες αποχέτευσες, που πήγε να καθαρίσει η Περιφέρεια και έβγαζε καναπέδες μέσα από τον Κηφισό, καναπέδες και σεντόνια. Βέβαια, έτσι θα πλημμυρίσει η Αθήνα, διότι δεν προετοιμαζόμαστε για τίποτα. Μιλάμε για κλιματική αλλαγή, χωρίς να προετοιμαζόμαστε για τίποτα, με μία ώρα βροχής πνίγεται η Αθήνα, φαντάζομαι τι θα γίνει εάν βρέξει όπως έβρεχε παλιά,  20 ώρες, δυο μέρες, θα πνιγούμε πραγματικά.  
Αντί να κάνουμε αναδασώσεις εκεί που καίγονται τα δάση μας, «σπέρνουμε» ανεμογεννήτριες αφειδώς. Και για να φέρω ένα παράδειγμα, το Ισραήλ είναι μια χώρα την τεχνολογία της οποίας ζηλεύει πολύς κόσμος και την ακολούθησε πολύς κόσμος. Ειδικά στην



 
διαδικασία της παραγωγής υδάτων, γιατί το Ισραήλ κάποτε δεν είχε νερό και έφτασε πλέον να παράγει λαχανικά και κηπευτικά. Ξέρετε ότι έχει πάνω από 300 μεγάλα δάση το Ισραήλ στην Γαλιλαία, στην Αχιλάτ, στην Μπαράμ, τη Σεχουμίτ, την Μπέιτ -Κασέλ, την Χαντέρ, την Μπέν-Σεμέν, τεράστια  δάση τα οποία δεν έχει η Ελλάδα. Ξέρετε πώς έγιναν αυτά τα δάση; Με δενδροφυτεύσεις 400 εκατομμυρίων δέντρων. Όμως δεν έβαλαν πεύκα, όπως βάζουμε εμείς ακόμα και στον αστικό ιστό. Προσπάθησαν και έφτιαξαν την περιοχή όπως την ήθελαν. Και σας ρωτώ, μέσα στην έρημο, γιατί δεν καίγονται ποτέ αυτά τα δάση, γιατί δεν έχουν προβλήματα με πυρκαγιές οι Ισραηλινοί; Γιατί δεν έχει το Ισραήλ προβλήματα και εμείς έχουμε; Γιατί έχουν προστασία, έχουν πρόληψη, έχουν τρόπους οι οποίοι επιφέρουν άμεση πυρόσβεση και έχουν δέντρα, τα οποία είναι βραδύκαυστα και τα οποία έχουν φυτέψει. Όχι υβριδικά δέντρα, αλλά κανονικά δέντρα που εμείς ποτέ δεν το κάναμε. Εμείς ό,τι κάηκε, περιμένουμε ή να φυτρώσει μόνο του ή να βάλουμε ανεμογεννήτριες.
Το θέμα, λοιπόν, είναι να δούμε πραγματικά τι θέλουμε να κάνουμε. Να αφήσουμε τα ευχολόγια με ενσωματώσεις και με διάφορα νομοσχέδια τα οποία και εμείς οι ίδιοι δεν ξέρουμε τι είναι και αμφιβάλλω αν έχει καταλάβει κανείς στη σημερινή συνεδρίαση της Επιτροπής τι ακριβώς θα επιφέρει στην πραγματικότητα η ενσωμάτωση, τι θα είναι. Προσωπικά, θέλω να ακούσω την κυρία Υφυπουργό να μας πει, με συγκεκριμένα στοιχεία, τι θα είναι και πώς θα λειτουργήσει. Ποιοι είναι αυτοί οι παράγοντες που θα επιληφθούν, ποια θα είναι τα πρώτα βήματα, τι ιδρύεται, τι κάνουμε και πως λειτουργούμε. Πώς θα λειτουργήσει στη Θεσσαλία, επιτέλους, το θέμα της αποκλιμάκωσης των υδάτων τα οποία μαζεύονται στις λεκάνες, αν θα λειτουργήσουν οι τρόποι που είχαν κάποτε μαζέψει, για τις 9 λεκάνες που έλεγαν σαν πρόταση της Ευρωπαϊκής Ένωσης και που δεν έγινε ποτέ. Αν τελικά  θα ακολουθήσουμε  τις υποδείξεις των Ολλανδών ή θα κάνουμε άλλες. Τι γίνεται στην υπόλοιπη Ελλάδα και επιτέλους να δούμε επί του πραγματικού πλάνου πού βαδίζουμε, τι θέλουμε να κάνουμε και ποιος είναι υπεύθυνος αντί να τσακώνεται η Περιφέρειας της Θεσσαλίας με το Δήμο, ο Δήμος με τους πολίτες, οι πολίτες με την Περιφέρεια και πάει λέγοντας. Από γαϊτανάκια έχουν κουραστεί οι πολίτες.
Σας ευχαριστώ πολύ και περιμένω να ακούσω κάποια συγκεκριμένα πράγματα. 
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Φυσικά, για αυτό και η συζήτηση θα ολοκληρωθεί με την ομιλία της Υφυπουργού, κυρίας Αλεξάνδρας Σδούκου.
Παρακαλώ, κυρία Υφυπουργέ, έχετε τον λόγο.
ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας): Σας ευχαριστώ πολύ. Να σας ευχηθώ να έχετε μια παραγωγική κοινοβουλευτική σεζόν.
Αξιότιμοι κύριοι Βουλευτές, έχω καταγράψει προσεκτικά όλα τα πολύ σοβαρά θέματα που αναδείξατε στις τοποθετήσεις σας και ως προς τη διαχείριση του νερού, τα δάση, τις πυρκαγιές όλα αυτά που ζήσαμε και βιώσαμε επίσης μέσα στο καλοκαίρι και θα ζητήσω και από τον αρμόδιο Υπουργό, κ. Σκυλακάκη, που θα ήταν σήμερα εδώ αλλά  συνόδευε τον Πρωθυπουργό στη Θεσσαλία, να απαντήσει πολύ συγκεκριμένα στην Ολομέλεια. 
Από πλευράς μου θα ήθελα σήμερα να επικεντρωθώ στο θέμα το οποίο ήρθαμε να συζητήσουμε που είναι η Κύρωση ενός Διεθνούς Πρωτοκόλλου που ουσιαστικά επεκτείνει την προστασία του περιβάλλοντος. Όπως γνωρίζετε η Ελλάδα έχει ήδη ένα αρκετά υψηλό επίπεδο, θα  έλεγα, ελέγχου στις περιβαλλοντικές επιπτώσεις για διάφορες δραστηριότητες. Οποιοδήποτε έργο και οποιαδήποτε δραστηριότητα υπόκειται στη βάσανο των περιβαλλοντικών μελετών, της δημόσιας διαβούλευσης. Πρέπει να σας πω ότι η Διεύθυνση


 
Περιβαλλοντικής Αδειοδότησης που είναι υπό τον Γενικό Γραμματέα Περιβάλλοντος, κ. Βαρελίδη, έχει πολύ μεγάλη τεχνογνωσία και εμπειρία και μελετά αναλυτικά κάθε σχόλιο από κάθε πολίτη για κάθε έργο που υπόκειται σε περιβαλλοντικό έλεγχο πριν εκδοθεί η Απόφαση Έγκρισης Περιβαλλοντικών Όρων. 
Εδώ όμως, σήμερα, αυτό που κάνουμε είναι ουσιαστικά να κυρώσουμε ένα Διεθνές Πρωτόκολλο σε πλήρη ταύτιση με τις επιταγές τόσο της διεθνούς νομιμότητας, αλλά και της ενωσιακής έννομης τάξης. Στο διεθνές επίπεδο η Σύμβαση των Ηνωμένων Εθνών για την εκτίμηση των περιβαλλοντικών επιπτώσεων σε διασυνοριακό επίπεδο. Αυτή η Σύμβαση, όπως αναφέρατε και εσείς, έχει, ήδη, κυρωθεί και ενσωματωθεί στην ελληνική έννομη τάξη με τον ν.2540/ 1997 και σε ευρωπαϊκό επίπεδο, όπως επίσης ακούστηκε και από τον Εισηγητή, έχει εκδοθεί η Οδηγία 42 του 2001 σε σχέση με την εκτίμηση των περιβαλλοντικών επιπτώσεων ορισμένων σχεδίων και προγραμμάτων.
Αυτή η Οδηγία έχει φυσικά ενσωματωθεί στο Εθνικό Δίκαιο από το 2006 και ουσιαστικά αυτό το κεκτημένο ερχόμαστε εμείς σήμερα και το εξειδικεύουμε, το διευρύνουμε φέρνοντας προς ψήφιση αυτή την Κύρωση του Πρωτοκόλλου για τη στρατηγική περιβαλλοντική εκτίμηση. Αυτό το Πρωτόκολλο ουσιαστικά συμπληρώνει και εξειδικεύει αυτή τη Σύμβαση του Espoo, δηλαδή τη Σύμβαση των Ηνωμένων Εθνών για την εκτίμηση των περιβαλλοντικών επιπτώσεων σε διασυνοριακό επίπεδο. Αφενός επεκτείνει το πεδίο εφαρμογής της σε σχέδια και προγράμματα, πολιτικές και νομοθετικές πράξεις και αφετέρου ενεργοποιεί αυτή τη διαδικασία της Σύμβασης και απέναντι σε γειτονικές μας χώρες που δεν είναι μέλη της Ευρωπαϊκής Ένωσης, αλλά είναι μέλη της Σύμβασης. Ουσιαστικά μιλάμε τελικά για την Αλβανία και την Βόρεια Μακεδονία. 
Η αλήθεια είναι, ότι ερχόμενη εδώ ήλπιζα πως η σημαντικότητα του θέματος για το κοινό ενδιαφέρον όλων μας, για την αυστηρότερη προστασία του περιβάλλοντος, θα δημιουργούσε μια συζήτηση σε ένα πιο συναινετικό και πιο παραγωγικό κλίμα.  
Κράτησα σημειώσεις για κάποια θέματα που ακούστηκαν, που νομίζω ότι έπρεπε να μας βρίσκουν σύμφωνους και τα οποία τα θεωρώ ανακρίβειες, αλλά θα απαντήσω σε κάποια από αυτά. Δεν είναι ανακρίβεια ότι καθυστερήσαμε να φέρουμε το Πρωτόκολλο για ψήφιση στη Βουλή. Ναι, καθυστέρησε, αναφέρατε το πότε υπεγράφη. Πράγματι, υπεγράφη το 2003 στο Κίεβο της Ουκρανίας. Όπως είπα και στην αρχή, το αντικείμενο αυτού του Πρωτοκόλλου είναι εξαιρετικά περιορισμένο, γιατί ισχύει ήδη και εφαρμόζεται και υλοποιείται η Οδηγία 42/2001. Ουσιαστικά αφορά στην επέκταση του πολύ αυστηρού πλαισίου και σε διασυνοριακά σχέδια και προγράμματα, που όπως είπα, αφορούν από τη μία την Ελλάδα και από την άλλη την Αλβανία και τη Βόρεια Μακεδονία. Οπότε, όπως αντιλαμβάνεστε, αυτό το νέο στοιχείο που εισάγεται με αυτό το Πρωτόκολλο είναι πολύ συγκεκριμένο και είναι και πολύ περιορισμένο. 
Να σχολιάσω, όμως, στο περί καθυστέρησης. Έστω και με αυτό το περιορισμένο αντικείμενο εμείς το φέραμε για ψήφιση, κάτι που, με συγχωρείτε, αλλά δεν έγινε ούτε από την κυβέρνηση του ΣΥΡΙΖΑ που κόπτεται για το περιβάλλον και που μας μέμφεται ότι το καθυστερήσαμε, αλλά ούτε και από άλλες κυβερνήσεις, θα έλεγα. Το σημειώνω αυτό, απλά, για τα πρακτικά, όπως λένε. 
Δεύτερον, κ. Ζαμπάρα, επειδή κάνατε ξανά αναφορά σε φαραωνικά έργα. Μιλήσατε πάλι για φαραωνικά έργα Ανανεώσιμων Πηγών Ενέργειας που υλοποιούνται σήμερα χωρίς



 
να ακούγεται και χωρίς να ωφελείται η τοπική κοινωνία. Δεν θέλετε να αποδεχθείτε ότι την τελευταία 5ετία οι Ανανεώσιμες Πηγές Ενέργειας έγιναν ο πραγματικός πυλώνας του ενεργειακού συστήματος. Αυτή είναι μια πραγματικότητα, σας αρέσει δε σας αρέσει, και αυτό έγινε, ναι, θα πω και με φαραωνικά έργα που όμως, αυτά τα έργα έχουν, θα έλεγα, και οικονομίες κλίμακος και πολύ χαμηλή τιμή και προς όφελος του καταναλωτή, όταν τελικά υλοποιηθούν. 
Πόσο κοστίζει η μεγαβατώρα, κ. Ζαμπάρα, από τα μεγάλα αυτά έργα όταν προκηρύσσονται και υλοποιούνται; 35, 40, 45 ευρώ η τιμή της μεγαβατώρα από τον τελευταίο διαγωνισμό που έγινε για τα φωτοβολταϊκά. Και εγώ να ρωτήσω. Τελικά, θέλουμε φθηνό ρεύμα ή δεν θέλουμε; Προφανώς, και για να το πετύχουμε θα πρέπει να καταφέρουμε στο ενεργειακό μίγμα της χώρας να ενσωματώσουμε ακόμη περισσότερη πράσινη ενέργεια και συστήματα αποθήκευσης και να βγάλουμε από μέσα το ακριβό φυσικό αέριο που σήμερα το εισάγουμε και υπόκειται σε αυτές τις διακυμάνσεις. 
Επειδή, όμως, δεν νοιαζόμαστε μόνο για τα φαραωνικά έργα. Θέλω να σας πω ότι τα τελευταία 4-5 χρόνια ποτέ άλλοτε δεν αξιοποιήθηκαν κονδύλια που είχαμε από το Ταμείο Ανάκαμψης και από διάφορες άλλες πηγές χρηματοδότησης και για μικρότερα έργα, έργα που φτάνουν στο σπίτι ενός καταναλωτή. Αναφέρομαι στο Πρόγραμμα «Φωτοβολταϊκά στη στέγη», που είναι πάνω από 20.000 ωφελούμενοι από το πρόγραμμα του Υπουργείου που δώσαμε τη δυνατότητα στα σπίτια με μία επιχορήγηση να εγκαταστήσουν μικρά φωτοβολταϊκά στη στέγη. Αναφέρομαι στο Πρόγραμμα «Φωτοβολταϊκά στο χωράφι» που και αυτό το πρόγραμμα υλοποιήθηκε επί δικής μας θητείας. Ήρθαν πάρα πολλοί και αγρότες, κυρίως αγρότες, γιατί σε αυτούς απευθυνόταν, για να μειώσουν το ενεργειακό τους κόστος.  
Επίσης επί δικής μας θητείας, οι Ενεργειακές Κοινότητες έφτασαν, περίπου, στις 1.400 όταν το 2019 ήταν μόλις 300 στον αριθμό και όλα αυτά, πάντοτε, με γνώμονα να βοηθηθεί ο μικρός πολίτης που θέλει να μειώσει το κόστος, κάνοντας παρεμβάσεις είτε εξοικονόμησης ενέργειας μέσα από τα προγράμματα «Εξοικονομώ» είτε βάζοντας ένα φωτοβολταϊκό, αλλά, βεβαίως, βοηθώντας και μεσαία και μεγάλα έργα γιατί δεν μπορεί να γίνει αλλιώς. Δεν κάνουμε τίποτα διαφορετικό από αυτό που κάνουν όλες οι χώρες. Μοιράζουμε, το ‘έχω ξαναπεί νομίζω αυτό, την πίτα με έναν δίκαιο τρόπο έτσι ώστε και οι μικροί να ωφεληθούν και τα έργα που πρέπει να γίνουν στη χώρα, γιατί δημιουργούν οικονομίες κλίμακος και έτσι ρίχνουν το κόστος. 
Αλλά να μιλήσω και για τις τοπικές κοινωνίες, επίσης μέσα από αυτά τα έργα. Κάθε χρόνο οι τοπικές κοινωνίες που φιλοξενούν έργα Ανανεώσιμων Πηγών Ενέργειας μοιράζονται 35 εκατομμύρια ευρώ, περίπου, σε ανταποδοτικά. Οι Δήμοι και οι κοινότητες παίρνουν χρηματοδότηση για έργα και, επίσης, οι κάτοικοι παίρνουν επιδότηση στους λογαριασμούς τους. Σε κάποιες κοινότητες και με έργα και με λεφτά στην τσέπη και, μάλιστα, αυτή τη στιγμή επεξεργαζόμαστε ένα νέο πλαίσιο πιο γενναιόδωρο σε σχέση με τα ανταποδοτικά των ΑΠΕ, το οποίο σύντομα θα σας το παρουσιάσουμε με τον Υπουργό. Προφανώς όσο περισσότερες ΑΠΕ μπαίνουν στο σύστημα τόσο οι τοπικές κοινωνίες θα ωφελούνται.
Άρα στην Ελλάδα, αξιότιμοι Βουλευτές, αυτή η ενεργειακή δημοκρατία που λέτε ισχύει, θα έλεγα, στην πράξη σε όλες της τις εκφάνσεις. Τα μεγάλα έργα ΑΠΕ ρίχνουν την τιμή ενέργειας για όλους μας, αλλά ταυτόχρονα αφήνουν και οφέλη, ανταποδοτικά οφέλη, στις




τοπικές κοινωνίες και αυτά που λέμε ως μικρά έργα, τα έργα διασπαρμένης παραγωγής όπως τα λέμε που τονώνουν την τοπική οικονομία και διαφοροποιούν ουσιαστικά και το εισόδημα στην επαρχία, δίνοντας έτσι επιπλέον κίνητρα για να μπορεί κάποιος να μείνει στο χωριό του ή στην πόλη και τα έργα αυτοπαραγωγής τα οποία προωθούμε σημαντικά, τα οποία βοηθούν το νοικοκυριό, τον αγρότη, την επιχείρηση να μπορέσει να διαχειριστεί καλύτερα το ενεργειακό του κόστος μακροπρόθεσμα.
Επειδή η κουβέντα πήγε και σε άλλα θέματα, άσχετα με την σημερινή συζήτηση αλλά εξίσου σημαντικά, έγινε αναφορά και στις φωτιές και, φυσικά, αυτό το δραματικό ζήτημα έχει έρθει στο επίκεντρο του δημόσιου διαλόγου. Δεν θα ήθελα εγώ σήμερα να μιλήσω περισσότερο γι’ αυτό. Θα μιλήσει ο Υπουργός, κ. Σκυλακάκης. Να σχολιάσω, προφανώς, ότι η σφοδρότητα, όπως όλοι αναγνωρίσατε, ήταν πρωτοφανής τη φετινή χρονιά. Αλλά επιτρέψτε μου να πω ότι φέτος είδαμε όμως και μία σαφώς αυξημένη αποτελεσματικότητα και προσαρμοστικότητα του κρατικού μηχανισμού στην αντιμετώπισή τους. Αλλά αυτή η σφοδρότητα, ουσιαστικά, επιβεβαιώνει και αυτό που λέμε τώρα χρόνια ότι η κλιματική αλλαγή είναι εδώ και, βεβαίως, πρέπει να την πολεμήσουμε σε δύο μέτωπα.
Αφενός με μέτρα αποτροπής και μετριασμού, όλα αυτά που κάνουμε για την «πράσινη μετάβαση», η εξοικονόμηση, τα έργα ΑΠΕ, οι ηλεκτρικές διασυνδέσεις. Όλα αυτά που καμιά φορά σας ακούω να τα πολεμάτε. Μερικές φορές πάει και ένα βήμα παραπέρα, όταν ενστερνίζεστε και θεωρίες συνωμοσίας ότι οι ανεμογεννήτριες συνδέονται με τις φωτιές. Το έχουμε απαντήσει επανειλημμένως αυτό. Δεν θέλετε να το καταλάβετε. Τώρα τελευταία πληροφορήθηκα, στο πλαίσιο των θεωριών συνωμοσίας, ότι οι ανεμογεννήτριες φταίνε και για τις πλημμύρες επίσης. Αφετέρου, όμως, χρειάζονται και μέτρα προσαρμογής, όπως είναι όλες αυτές οι νέες τακτικές, ο σύγχρονος εξοπλισμός στην πρόληψη και καταπολέμηση των πυρκαγιών. Είδαμε τα drones να επιχειρούν φέτος. Κανείς δεν λέει, βεβαίως, ότι χρειάζεται πάρα πολλή δουλειά ακόμη στο συγκεκριμένο τομέα. 
Σχετικά με τη λειψυδρία, δεν είμαι αρμόδια να απαντήσω σε αυτό, πολύ συγκεκριμένα. Το φαινόμενο αυτό, το παρακολουθεί πολύ στενά η Κυβέρνηση. Είναι πρώτης προτεραιότητας για τον ίδιο τον Πρωθυπουργό. Ήδη το Υπουργείο Περιβάλλοντος και Ενέργειας έχει διαθέσει περίπου 90 εκατομμύρια ευρώ για έργα ύδρευσης που θα γίνουν άμεσα. Αναφορικά με την ΕΥΔΑΠ, υπάρχει ήδη ένα συγκεκριμένο σχέδιο, το οποίο θα υλοποιηθεί άμεσα. Θα ακούσετε λεπτομέρειες στην Ολομέλεια. 
Σας άκουσα να αναφέρεστε επίσης στο πρόγραμμα «Απόλλων», και το συσχετίζω λίγο με την κουβέντα για τα νερά, το οποίο διαρκώς μέμφεστε και λέτε κακώς η Κυβέρνηση υλοποιεί το πρόγραμμα αυτό, που τι θέλει να κάνει. Απλά, θέλει να δώσει φθηνότερη τιμή ενέργειας σε όλες τις Περιφέρειες και τους Δήμους της χώρας, τις Δημοτικές Επιχειρήσεις Ύδρευσης - Άρδευσης και τους ΤΟΕΒ και ΓΟΕΒ. Δεν καταλαβαίνω τι το κακό λοιπόν έχει μία πρωτοβουλία της Κυβέρνησης που θέλει να μειώσει το ενεργειακό κόστος στους ΟΤΑ Α’ και Β’ βαθμού, για να μπορέσουν να εξοικονομήσουν χρήματα και τα χρήματα αυτά να τα «ρίξουν» κάπου αλλού, προς όφελος των δημοτών τους. Όμως, μέσα από το πρόγραμμα αυτό, ουσιαστικά θα δώσουμε δωρεάν ρεύμα στις Δημοτικές Επιχειρήσεις Ύδρευσης Και Άρδευσης, ανακουφίζοντας από το μεγαλύτερο κόστος που τους επιβαρύνει, που είναι το κόστος ενέργειας. Έχουμε το Ταμείο Απανθρακοποίησης των νησιών, το νέο χρηματοδοτικό εργαλείο που σύντομα θα ενεργοποιήσουμε, ενός προϋπολογισμού με τις σημερινές τιμές, περίπου 2δις ευρώ για το πρασίνισμα των νησιών, όπου εκεί έχουμε συμπεριλάβει και ένα


 
ειδικό πρόγραμμα για ταμιευτήρες. Το αναφέρατε. Συμφωνώ και εγώ ότι έπρεπε ήδη εδώ και πολλά χρόνια να υπάρχουν ταμιευτήρες στα νησιά. Εμείς δεσμεύσαμε όμως ένα συγκεκριμένο κονδύλι από το Ταμείο Απανθρακοποίησης, έτσι ώστε να υλοποιηθούν γρήγορα ταμιευτήρες που θα χρησιμοποιούνται για άρδευση και ύδρευση. Να επισημάνω πως αυτές οι δράσεις ωριμάζουν εδώ και μήνες στο Υπουργείο. Είναι έτοιμες, δεν θυμηθήκαμε τη λειψυδρία τώρα. Το νερό είναι μόνιμα στα ραντάρ μας και το Υπουργείο ήδη δρομολογεί αρκετά πράγματα.  
Σε ότι αφορά τη Θεσσαλία, να επαναλάβω όσα ανακοίνωσε σήμερα ο Πρωθυπουργός στην επιτόπια επίσκεψη του, το ευρύτερο σχέδιο για την ανασυγκρότηση της Θεσσαλίας που προβλέπει δαπάνες και επενδύσεις 3δις ευρώ, τα οποία μοιράζονται χονδρικά σε περίπου 1,5δις σε στήριξη και αποκατάσταση, κρατική αρωγή, ΕΛΓΑ, στεγαστικά, στήριξη των οργανισμών τοπικής αυτοδιοίκησης και άλλο 1,5δις στα μεγάλα έργα υποδομής που δρομολογούνται από τα αρμόδια Υπουργεία. Δεν θα αναφερθώ στα στοχευμένα μέτρα κρατικής αρωγής που είναι τα ποσά που βρίσκονται σε διαδικασία. Βλέπετε λοιπόν ότι υπάρχει ένα συγκροτημένο σχέδιο. Υπάρχει ισχυρή χρηματοδότηση για να αμβλυνθούν οι πληγές στην περιοχή αυτή και για να μπουν οι βάσεις για την επόμενη μέρα. 
Σχετικά με τον Οργανισμό Διαχείρισης Υδάτων Θεσσαλίας που ρωτήσατε, να σας πω ότι θα αποκτήσει Διοικητικό Συμβούλιο εντός του Σεπτεμβρίου, αν δεν κάνω λάθος κ. Βαρελίδη. Μέχρι το τέλος της εβδομάδας θα έχει ολοκληρωθεί η διαδικασία επιλογής Προέδρου, Αντιπροέδρου και Διευθύνοντος Συμβούλου. 
Θα κλείσω εδώ επαναλαμβάνοντας αυτό με το οποίο ξεκίνησα. Νομίζω ότι καλό είναι σε κάποια βασικά πράγματα να συμφωνούμε. Θεωρώ ότι η διαφωνία δεν έχει αξία στον πολιτικό διάλογο. Εσείς το γνωρίζετε καλύτερα κι από μένα. Να εστιάσω στο Πρωτόκολλο. Το Πρωτόκολλο αυτό είναι ένα σωστό μέτρο. Ναι μεν κάνουμε «tick the box», κλείνουμε μια τυπική υποχρέωση που έχουμε, την Κύρωση. Προφανώς είναι προς τη σωστή κατεύθυνση, αλλά και από πλευράς ουσίας βάζει σήμερα μια ακόμη μικρή ψηφίδα σε ένα πλήρες πλαίσιο προστασίας για όλα τα ζητήματα του περιβάλλοντος, το οποίο υπάρχει, εφαρμόζεται ευλαβικά από την Κυβέρνηση της Νέας Δημοκρατίας και βεβαίως εμπλουτίζεται διαρκώς με νέα νομοθετικά κείμενα ευρωπαϊκά αλλά και με πολλές επίσης εθνικές πρωτοβουλίες.
Σας ευχαριστώ.
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Κι εμείς ευχαριστούμε. 
Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Περιβάλλοντος και Ενέργειας «Κύρωση του Πρωτοκόλλου για τη Στρατηγική Περιβαλλοντική εκτίμηση της Σύμβασης της Οικονομικής Επιτροπής των Ηνωμένων Εθνών για την Ευρώπη, για την εκτίμηση των περιβαλλοντικών επιπτώσεων σε διασυνοριακό πλαίσιο που κυρώθηκε με το νόμο 2540/1997». 
Στο σημείο αυτό προχωρούμε στην ψηφοφορία. 
Ο Εισηγητής της Πλειοψηφίας, κύριος Μαρκόπουλος.
ΔΗΜΗΤΡΙΟΣ ΜΑΡΚΟΠΟΥΛΟΣ (Εισηγητής της Πλειοψηφίας): Υπερψηφίζουμε το συγκεκριμένο νομοσχέδιο. 









ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): 
Ο Εισηγητής της Μειοψηφίας, ο κ. Ζαμπάρας.
ΜΙΛΤΙΑΔΗΣ ΖΑΜΠΑΡΑΣ (Εισηγητής της Μειοψηφίας): Με επιφύλαξη για την Ολομέλεια, κυρία Πρόεδρε. 
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Ο Ειδικός Αγορητής του ΠΑΣΟΚ, κ. Χριστοδουλάκης.
ΕΜΜΑΝΟΥΗΛ ΧΡΙΣΤΟΔΟΥΛΑΚΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»): Επιφύλαξη για την Ολομέλεια.
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής):  Η Ειδική Αγορήτρια του Κομμουνιστικού Κόμματος Ελλάδος, κυρία Κτενά.
ΑΦΡΟΔΙΤΗ ΚΤΕΝΑ (Ειδική Αγορήτρια του ΚΚΕ): Καταψηφίζουμε. 
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Ο Ειδικός Αγορητής της «ΕΛΛΗΝΙΚΗΣ ΛΥΣΗΣ», κ. Μπούμπας. 
ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της «ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ»): Επιφύλαξη για την Ολομέλεια, κυρία Πρόεδρε.
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Η Ειδική Αγορήτρια της «ΝΕΑΣ ΑΡΙΣΤΕΡΑΣ»,  κυρία Πέρκα.
ΘΕΟΠΙΣΤΗ ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Επιφύλαξη για την Ολομέλεια.
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής):  Ο Ειδικός Αγορητής από τη «ΝΙΚΗ», κύριος Βρεττός.
ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»): Επιφυλασσόμαστε. 
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Ο Ειδικός Αγορητής της «ΠΛΕΥΣΗΣ ΕΛΕΥΘΕΡΙΑΣ», κ. Καζαμίας.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Επιφύλαξη για την Ολομέλεια.
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Ο Ειδικός Αγορητής από τους «ΣΠΑΡΤΙΑΤΕΣ», κ. Δημητριάδης.
ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»): Επιφύλαξη για  την Ολομέλεια, κυρία Πρόεδρε.
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Συνεπώς, το σχέδιο νόμου του Υπουργείου Περιβάλλοντος και Ενέργειας «Κύρωση του Πρωτοκόλλου για τη στρατηγική περιβαλλοντική εκτίμηση στη Σύμβαση της Οικονομικής Επιτροπής των Ηνωμένων Εθνών για την Ευρώπη για την εκτίμηση των περιβαλλοντικών επιπτώσεων σε διασυνοριακό πλαίσιο που κυρώθηκε με το νόμο 2540/1997, γίνεται δεκτό επί της αρχής, επί των άρθρων και στο σύνολό του, κατά πλειοψηφία.
Κυρίες και κύριοι συνάδελφοι, στο σημείο αυτό λύεται η συνεδρίαση.
Σας ευχαριστώ πολύ.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Κτενά Αφροδίτη, Μανωλάκου Διαμάντω, Μεταξάς Κωνσταντίνος Βασίλειος, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Πέρκα Θεοπίστη (Πέτη), Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητριάδης Πέτρος, Κόντης Ιωάννης, Δημητροκάλλης Ιωάννης και Παπαϊωάννου Αρετή.


Τέλος και περί ώρα 18.20΄ λύθηκε η συνεδρίαση.

Η ΠΡΟΕΔΡΕΥΟΥΣΑ ΤΗΣ ΕΠΙΤΡΟΠΗΣ


ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ

